Melayu mesti dominasi kuasa politik demi kestabilan negara

Oleh Athirah Huda Zalhe

BANGI, 9 Jamadilawal 1442H, Jumaat – Bangsa Melayu – tuan tanah air ini – mesti mendominasi kuasa politik bagi memastikan kestabilan negara terus dikekalkan.

Justeru, Barisan Jemaah Islamiah Se-Malaysia (BERJASA) berpendapat, agenda Muafakat Nasional (MN) yang membawa kesatuan bangsa Melayu perlu merentasi sempadan parti.

Ini kerana, kesatuan Melayu tidak boleh diserahkan kepada UMNO dan PAS sahaja, berikutan dibimbangi hanya dijadikan ‘gelanggang agenda politik individu tertentu, kata Ketua Penerangan BERJASA, Ustaz Zamani Ibrahim.

Apatah lagi, ketika ini perjuangan sebenar dilihat sudah tersasar daripada objektif penubuhan parti, apabila ahli diheret untuk mengekalkan kuasa politik pemimpin tertentu, kononnya demi maruah dan maslahah parti, sindirnya.

“Mendaulatkan watan sepatutnya menjadi agenda utama mana-mana parti terutama parti Melayu Islam.

“Jangan dek kerana PRU15 sudah hampir, baru pemimpin parti Melayu seperti UMNO bercakap akan menjunjung Perlembagaan dan keistimewaan Melayu.

“Kuasa 60 tahun memerintah sepatutnya keistimewaan bangsa Melayu, bahasa Melayu, Tanah Rizab Melayu sudah jauh dilonjakkan,” katanya kepada Ismaweb.net, hari ini.

Bukan hanya tersasar daripada objektif sebenar, Ustaz Zamani menyifatkan sikap sanggup ‘melutut’ dengan parti bukan Melayu demi menang pilihan raya dan kekal berkuasa juga sebagai satu penyakit yang menyebabkan keistimewaan bangsa tergadai.

Atas sebab itu, beliau merasakan bahawa PAS mesti berani menonjol sebagai parti dominan yang membawa asas penubuhan parti berkenaan.

“Sifat malu-malu dengan parti rakan demi maslahah hendak menjadi menteri dalam kerajaan mesti dilihat semula.

“PRU15 tidak lagi menjadi keselesan kepada mana-mana parti yang ramai jumlah ahlinya,” katanya.

Ustaz Zamani berkata, tidak mustahil ahli-ahli pindah bertukar sokongan parti lain sekiranya agenda keistimewaan Melayu lemah dan hak bangsa Melayu terhakis.

“BERJASA amat sedar bahawa perjuangan mendaulatkan watan, keistimewaan Melayu, Islam agama Persekutuan dan institusi raja mesti menjadi agenda utama parti disamping Perlembagaan Persekutuan adalah tiang seri perjuangan.

“Kestabilan negara mesti ditampuk kuasa politik Melayu, inilah keyakinan BERJASA,” katanya.


Ustaz Hamidi, rakyat Kepala Batas bantah projek Taman Teknologi Pulau Pinang

KEPALA BATAS, 22 Rabiulakhir 1444H, Khamis – Ustaz Hamidi Hassan bersama rakyat Kepala Batas membantah sekeras-kerasnya projek pembangunan Taman Teknologi Pulau Pinang (PTP) di Bertam.

Calon Pejuang Parlimen Kepala Batas itu berkata, isu berkenaan sudah lama menjadi keluh kesah penduduk di sekitar Bertam.

Ini kerana projek tersebut ingin didirikan di kawasan yang berdekatan dengan kediaman penduduk.

“Saya pasti kerisauan ini menjengah dalam diri setiap penduduk Bertam. Saya juga pasti kita semua tidak mahu peristiwa pencemaran yang berlaku di Sungai Kim-kim Johor pada tahun 2019 berulang di Bertam sekiranya PTP dilaksanakan.

“Jadi dengan ini, saya menegaskan pendirian bahawa saya membantah sepenuhnya pembangunan PTP,” katanya dalam satu kenyataan di Facebook beliau, hari ini.

Oleh sebab itu, beliau berkata, pewartaan Kepala Batas sebagai hab kediaman dan pendidikan sangat penting untuk dilaksanakan.

Katanya, ia adalah di antara tawaran utama Pejuang kepada masyarakat Kepala Batas.

“Sebagai anak jati Kepala Batas, saya seirama dan senada bersama-sama masyarakat dan NGO-NGO untuk membantah PTP sepenuhnya.

“Ayuh sama-sama kita teruskan perjuangan ini hinggalah ia dibatalkan sepenuhnya oleh kerajaan negeri,” katanya.


COVID-19: Tempoh pengasingan dipendek dari 7 ke 5 hari

BANGI, 10 Zulhijjah 1444H, Khamis – Arahan tempoh pengasingan kes disahkan COVID-19 dipendekkan daripada tujuh hari kepada lima hari dari onset gejala pertama, berkuat kuasa 5 Julai ini.

Menteri Kesihatan, Dr Zaliha Mustafa berkata, ini berdasarkan kajian yang mengatakan bahawa infektiviti kes COVID-19 tinggi pada lima hari pertama dari onset gejala dengan ‘viral load’ yang tinggi pada tempoh berkenaan.

Beliau berkata, ketetapan itu dibuat selepas Kementerian Kesihatan (KKM) melakukan semakan semula prosedur operasi standard (SOP) dengan dengan merujuk kenyataan Pertubuhan Kesihatan Sedunia (WHO) pada 5 Mei lalu.

Selaras itu, Dr Zaliha memaklumkan, status Kawasan Tempatan Jangkitan di Malaysia yang akan tamat 30 Jun, dilanjutkan untuk tempoh enam bulan sehingga 31 Disember, meskipun penilaian situasi semasa COVID-19 berada di tahap tidak membimbangkan serta perkhidmatan kesihatan tidak terbeban.

“Ini bagi membolehkan penguatkuasaan beberapa peruntukan di dalam Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) (Pelan Pemulihan Negara) (Fasa Peralihan ke Endemik) 2022 yang digubal atas kuasa menteri di bawah subseksyen 11(2) Akta Pencegahan dan Pengawalan Penyakit Berjangkit 1988 (Akta 342).

“Pelanjutan pengisytiharan Malaysia sebagai Kawasan Tempatan Jangkitan juga masih diperlukan memandangkan terdapat risiko kemunculan varian dan subvarian baharu virus SARS-CoV-2 di Malaysia,” katanya dalam kenyataan, hari ini.

Beliau berkata, individu yang positif COVID-19 dan berada di fasiliti kesihatan dikehendaki memakai pelitup muka, mengikut amalan Kawalan dan Pencegahan Infeksi semasa berhadapan atau mengendalikan pesakit.

Katanya, pemakaian pelitup muka digalakkan bagi individu berisiko tinggi, individu yang bergejala respiratori dan ketika berada dalam perkhidmatan pengangkutan awam.

“Sejak lima minggu kebelakangan ini (bermula ME 21/2023 sehingga ME 25/2023), bilangan kes baharu COVID-19 telah menunjukkan penurunan sebanyak 53.5 peratus (5,801 kes kepada 2,698) dan kes kematian COVID-19 juga menunjukkan penurunan sebanyak 35.3 peratus (17 kes kepada 11 kes).

“Dari segi kapasiti hospital pula, jumlah kemasukan pesakit COVID-19 ke hospital awam dan pengisian katil fasiliti COVID-19 menurun, manakala peratus pengisian katil Unit Rawatan Rapi (ICU) kekal stabil pada 6.0 peratus pada ME 25/2023 berbanding ME 24/2023,” katanya.

Menurut Dr Zaliha, perhimpunan ramai yang dijangka berlaku ketika sambutan Aidiladha dan Pilihan Raya Negeri (PRN), berkemungkinan berisiko menyumbang kepada peningkatan kes dan membebankan sistem perkhidmatan kesihatan kerajaan jika langkah kawalan serta pencegahan tidak dilaksanakan sepenuhnya.

“KKM akan terus memantau situasi COVID-19 dan juga varian yang dilaporkan untuk mengambil tindakan segera dan wajar apabila diperlukan.

“KKM juga ingin menasihatkan orang ramai untuk terus mengamalkan kawalan kendiri yang baik seperti yang diamalkan masa ini, termasuk memastikan kebersihan diri bagi mengelakkan dari dijangkiti penyakit berjangkit termasuk COVID-19,” katanya.


Kerajaan boneka kuasa asing jadikan Melayu bangsa mundur

BANGI, 29 Rejab 1442H, Sabtu – Kerajaan boneka dan proksi kepada kuasa asing atau al-‘amalah telah menjadikan orang Melayu sebagai bangsa yang mundur.

Lebih menyedihkan apabila perlu menelan hakikat bahawa orang Melayu kini sudah jauh ketinggalan dalam pelbagai aspek di negara sendiri.

Amir Ikatan Muslimin Malaysia (ISMA), Ustaz Abdullah Zaik Abdul Rahman menegaskan, lebih 60 tahun mencapai kemerdekaan tidak membawa apa-apa kejayaan bermakna kepada Melayu.

Katanya, orang Melayu mungkin sedikit meningkat dengan memiliki perniagaan, tetapi identiti serta masa depannya sudah hancur dan tidak mungkin mampu menyaingi bangsa lain sampai bila-bila.

“Status negara kita tidak berubah. Kesetiaan kita kepada penjajah tidak juga menjadikan kita negara maju. Kita kekal dengan status negara ketiga, pengeksport komoditi, pengguna produk dan teknologi, serta bergantung kepada belas ihsan orang lain dari sudut keselamatan dan pertahanan.

“Status ini harus berubah. Adalah tidak masuk akal andainya kita masih leka, sedangkan negara-negara lain jelas akan mendahului kita. Mereka memiliki pelan pembangunan kuasa nasional yang jelas untuk mengambil posisi masing-masing menjelang 20-30 tahun ke hadapan sedangkan kita tidak mempersiapkan apa-apa.

“Kita masih kelam-kabut dan berputar-putar tidak tahu hendak ke mana. MU2040 (Malaysia Unggul 2040) memberi jawapan dan harapan kepada persoalan besar tentang masa hadapan Malaysia sebagai sebuah kuasa nasional yang unggul maju, kuat dan berdaulat,” katanya.

Beliau berkata demikian dalam ucapan dasar sempena Mesyuarat Agung Perwakilan ISMA kali Ke-17, hari ini.

Ustaz Abdullah Zaik menegaskan, ISMA sebagai gerakan Islam beriltizam untuk mengubah sistem pendidikan negara yang telah menjamin kesinambungan monopoli golongan ‘anglophile’ dari generasi ke generasi.

Jelasnya, sistem pendidikan negara selama ini memberi ruang kepada thaqafah sekular yang menjadikan mereka menguasai bahasa serta budaya asing sebagai cemerlang.

Oleh itu, tegasnya, sistem dan orientasi pendidikan negara perlu diubah dengan memelayukan thaqafah serta ilmunya.

“Bangsa ini tidak perlu lagi menguasai bahasa Inggeris dan mengamalkan cara hidup Inggeris untuk menguasai berbagai bidang ilmu pengetahuan. Dengan itu, majoriti orang Melayu boleh menjawat jawatan penting dalam sektor awam dan juga swasta, dan terlibat dalam arus perdana pembangunan negara.

“Negara yang dibangunkan di atas dasar keilmuan yang sekular itu telah menafikan hak keilmuan yang sebenar untuk mewarnai pembangunan negara. Justeru, suatu tajdid perlu dilakukan dalam definisi ilmu pengetahuan.

“Selama lebih 60 tahun, kita telah mengadaptasi acuan Barat dan akibatnya kita telah gagal. Oleh kerana itu, kita perlu bangun semula dengan naratif peradaban kita sendiri,” katanya.


Suspek sindiket ‘cuci duit’ larikan diri elak ditahan polis

KUALA LUMPUR, 25 Safar 1442H, Selasa – Suruhanjaya Pencegahan Rasuah Malaysia (SPRM) mengesahkan seorang suspek sindiket ‘cuci duit’ atau pengubahan wang haram yang dikaitkan dengan perniagaan beberapa selebriti tanah air, melarikan diri ketika hendak ditahan semula di bawah Akta Pencegahan Jenayah (POCA) 1959.

Sumber berkata suspek yang telah selesai proses jaminan oleh SPRM dan sedang menunggu untuk diserahkan kepada penjamin, bagaimanapun bertindak meloloskan diri.

Berdasarkan maklumat sumber kepada Bernama, individu yang melarikan diri itu bukan seorang yang bergelar ‘Datuk Seri’ dan SPRM yakin suspek akan ditahan semula dalam tempoh terdekat.

Pada 8 Oktober, Ketua Pesuruhjaya SPRM Datuk Seri Azam Baki berkata pihaknya mengesan ratusan syarikat dami diwujudkan bagi mengaburi pihak berkuasa berhubung sindiket berkenaan.

SPRM turut menyita 23 kenderaan mewah pelbagai jenis antaranya (Ford) Mustang, Rolls Royce, Bentley, Ferrari dan Porsche serta beberapa motosikal berkuasa tinggi dimiliki ahli sindiket dipercayai hasil kegiatan haram.

Sebelum ini, SPRM turut memanggil pasangan selebriti untuk memberi keterangan bagi membantu siasatan kes pengubahan wang haram berkenaan. – Bernama


30 maut stesen minyak di Russia terbakar

MOSCOW, 29 Muharam 1445H, Rabu – Kebakaran di sebuah stesen minyak di wilayah selatan Russia Dagestan mengorbankan sekurang-kurangnya 30 orang termasuk tiga kanak-kanak.

Insiden bermula di sebuah bengkel kereta di tepi jalan lebuh raya di ibu kota Dagestan, Makhachkala pada malam Isnin dan menyebabkan letupan ketika merebak ke stesen minyak berhampiran.

“Ia seperti perang di sini,” kata seorang saksi.

Imej yang dikongsi Kementerian Kecemasan juga menunjukkan anggota bomba cuba memadamkan kebakaran besar.

Rakaman yang disiarkan dalam talian menunjukkan bangunan satu tingkat terbakar, lapor Reuters TV.

“Ketika operasi menyelamat di Makhachkala, mayat tiga lagi mangsa ditemui.

“Menurut maklumat terkini, akibat kebakaran di stesen minyak 105 orang cedera dan daripada mereka, 30 maut,” kata Kementerian Kecemasan di Telegram.

Interfax memetik Kementerian Kesihatan Dagestan sebelum ini melaporkan, kira-kira 13 daripada mangsa yang cedera adalah kanak-kanak.

Anggota bomba mengambil masa lebih tiga jam 30 minit untuk memadamkan api yang merebak ke kawasan seluas 600 meter persegi, lapor TASS – agensi berita kerajaan. – Agensi


KKM terus pantau perkembangan strain virus UK B117

KUALA LUMPUR, 10 Jamadilawal 1442H, Jumaaat – Kementerian Kesihatan akan terus memantau dengan teliti perkembangan strain virus UK B117 walaupun belum dikesan di Malaysia setakat ini.

Timbalan Ketua Pengarah Kesihatan (Penyelidikan dan Sokongan Teknikal) Dr Hishamshah Mohd Ibrahim berkata turutan genom akan dilakukan dalam makmal sekiranya terdapat strain baharu.

“Bila pengembara yang mempunyai kaitan epidemiologi dengan kawasan-kawasan yang berkaitan ini (negara terjejas COVID-19), kita akan laksanakan turutan genom yang diperlukan kepada orang yang positif COVID-19,” katanya dalam program Ruang Bicara bertajuk ‘COVID-19: Setahun Sudah Berlalu’ yang bersiaran di Bernama TV.

Semalam, Singapura melaporkan satu kes yang disahkan dengan strain virus UK B117 membabitkan seorang remaja perempuan berumur 17 tahun yang menuntut di United Kingdom (UK) dari Ogos 2020, menurut Kementerian Kesihatan republik itu.

Mengulas kebimbangan masyarakat mengenai mutasi baharu A701V dalam negara iaitu hasil kajian terhadap sampel kes dari Kluster Benteng LD di Sabah serta keberkesanan vaksin yang bakal diterima, Dr Hishamshah berkata vaksin sedia ada berkesan untuk melindungi rakyat daripada jangkitan mutasi atau strain baharu COVID-19.

Ketua Pengarah Kesihatan Tan Sri Dr Noor Hisham Abdullah semalam dilaporkan berkata mutasi baharu itu dikesan selepas pihaknya melaksanakan ujian terhadap 60 sampel dalam Kluster Benteng LD di Sabah namun tidak pasti impak klinikal seperti kadar kebolehjangkitan serta (bagaimana) keganasan virus (dalam mutasi itu).

Ketika ditanya mengenai langkah memendekkan tempoh kuarantin rakyat Malaysia yang pulang dari luar negara kepada hanya 10 hari berbanding 14 sebelum ini, Dr Hishamshah berkata ia diambil selaras dengan syor Pertubuhan Kesihatan Sedunia (WHO) dan autoriti kesihatan luar seperti Pusat Kawalan dan Pencegahan Penyakit Amerika Syarikat (CDC).

“Dulu pada awal pandemik, kita tetapkan 14 hari tetapi apabila dilihat data dalam negara, kita dapati tiada banyak perbezaan antara 14 hari dengan 10 hari.

“…dan kita lihat risiko orang yang COVID-19, risiko dijangkiti lain adalah lebih tinggi pada minggu pertama infektiviti, selepas minggu pertama, peluang transmisi virus ini tidak tinggi. Jadi keputusan diambil untuk selaraskan tempoh kuarantin 14 hari kepada 10 hari,” katanya. – Bernama


KPM digesa fokus kebajikan murid keluarga B40

BANGI, 28 Syaaban 1444H, Selasa – Kerajaan menerusi Kementerian Pendidikan Malaysia (KPM) digesa meneliti keperluan murid daripada keluarga tidak berkemampuan dan terjejas akibat bencana banjir.

Ini berikutan, kos keperluan persekolahan termasuk kadar tambang bas dan harga pakaian seragam sekolah yang naik secara mendadak, memberi kesan kepada banyak keluarga daripada golongan B40.

Atas dasar itu, Ketua Pemudi BERJASA, Nor Azliza Rajian menyarankan segala inisiatif bantuan yang disalurkan secara menyeluruh kepada murid seluruh negara, tanpa membezakan latar belakang politik di mana-mana negeri.

“Kebajikan murid-murid yang datang daripada keluarga ini perlu diberi lebih tumpuan.

“Persoalannya, adakah kebajikan murid-murid terutama daripada golongan B40 ini benar-benar diambil peduli oleh pihak kerajaan?

“Adakah pertukaran kerajaan menjadi alasan dan masing-masing lepas tangan dengan menuding jari antara satu sama lain,” katanya.

Azliza berkata, kerajaan juga perlu menyelesaikan segera isu kebajikan murid yang tercicir kesan daripada penutupan sesi persekolahan akibat pandemik COVID-19 sebelum ini.

“Pudarnya minat untuk belajar atas faktor kesempitan hidup perlulah diatasi dengan lebih strategik agar modal insan berkualiti dapat dibangunkan.

“Pemudi BERJASA menggesa isu ini diselami bersungguh-sungguh mengikut kaca mata rakyat yang mharapkan nasib mereka terbela dan kebajikan terjaga.

“Kita bayangkan 20 tahun lagi, murid-murid di sekolah kebangsaan sekarang akan teruskan pengajian ke peringkat pengajian tinggi dengan peratusan lebih baik,” katanya.


Jawi kembalikan kegemilangan tamadun Melayu Islam di Malaysia

1. KEPUTUSAN kerajaan menjadikan hari Jumaat sebagai Hari Jawi bagi memartabat dan memperkasakan kembali khazanah Melayu yang membentuk identiti negara kita merupakan satu langkah kehadapan yang telah lama dinanti umat Melayu Islam di Malaysia

2. Kabinet sebulat suara dan sepakat di atas keputusan ini mengikut pengumuman yang dibuat Menteri Agama, Datuk Seri Dr Zulkifli Mohamad Al-Bakri. Ia juga bertepatan dengan Perlembagaan Persekutuan dalam seksyen 9 Akta Bahasa Kebangsaan 1963/1967

3. Tulisan Jawi merupakan elemen pengikat yang amat kuat antara bangsa Melayu dan agama Islam sejak zaman berzaman. Bahasa Melayu yang ditulis menggunakan tulisan Jawi merupakan adunan cantik antara kehebatan tamadun Melayu lampau dengan ketinggian agama Islam yang dibawa oleh para pedagang Arab ke Tanah Melayu suatu ketika dahulu.

4. Menurut sejarah, orang Melayu kuno menggunakan tulisan Pallawa, Kavya, Lampung, Pasemah, Rencong dan lain-lain sebelum kedatangan Islam pada kurun ke-7. Ini terbukti dengan penemuan Batu Bersurat Acheh bertarikh 1380M yang ditulis menggunakan tulisan Pallawa.

5. Sebaik sahaja Islam datang, orang Melayu berasimilasi dengan pedagang Arab yang berbahasa Arab lantas menggunakan tulisan Jawi yang amat mirip tulisan Bahasa Arab

6. Malah, kesungguhan dan kreativiti mereka terbukti dengan mencipta lima huruf baharu yang tidak ada dalam abjad bahasa Arab iaitu cha, nga, pa, ga dan nya. Ini bertujuan untuk menulis lima bunyi yang dituturkan oleh lidah orang Melayu, tapi tidak oleh orang Arab.

7. Tulisan Jawi turut menjadikan lidah orang Melayu lembut membaca al-Quran dan berpotensi fasih dalam Bahasa Arab sebagai bahasa pengantara al-Quran, hadith Nabi SAW dan banyak khazanah serta ilmu ketamadunan Islam yang lampau.

8. Sungguh keputusan besar kerajaan hari ini merupakan titik mula kepada mengembalikan kita kepada sejarah kegemilangan dan identiti asal ketamadunan Melayu Islam di Malaysia.

9. Rasa gembira seluruh umat Melayu Islam di Malaysia tidak perlu disambut dengan kerisauan dan rasa cemas oleh bangsa lain kerana mereka tetap bebas menggunakan serta menghidupkan kesenian bahasa dan tulisan mereka seperti yang dilindungi Perlembagaan.

10. Seterusnya kita menanti tindakan dan keputusan tegas kerajaan untuk memperkasa dan memberikan bantuan yang sewajarnya kepada sekolah-sekolah agama, tahfiz, madrasah serta pondok di suluruh negara yang menjadi pusat pengembangan ilmu Islam yang bakal melahirkan cendekiawan Melayu Islam yang holistik dan berdaya saing, -Insya-Allah

Ir Muhammad Lukman Al Hakim Muhammad

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Mahu hukuman berat? Ada udang di sebalik batu cabar sistem Syariah?

BANGI, 17 Rejab 1442H, Isnin – Tindakan seorang lelaki mencabar peruntukan undang-undang Syariah Selangor yang mendakwanya atas tuduhan cuba melakukan seks luar tabii diibaratkan sebagai ada udang di sebalik batu.

Ini setelah Mahkamah Persekutuan memutuskan bahawa peruntukan undang-undang Syariah Selangor yang menetapkan seks luar tabii sebagai jenayah, adalah tidak sah dan tak konsisten dengan Perlembagaan Persekutuan sehingga membuatkan seluruh komuniti atau aktivis puak songsang bersorak kegembiraan.

Pertubuhan-Pertubuhan Pembela Islam (PEMBELA) mendakwa, ramai yang tidak sedar akan implikasi keputusan Mahkamah Persekutuan berhubung perkara itu.

Bahkan dakwanya lagi, tidak logik pesalah seks luar tabii yang didakwa di Mahkamah Syariah dalam kes itu tiba-tiba mahu mencabar keperlembagaan undang-undang dan mahu dihukum di Mahkamah Sivil yang dikatakan ‘lebih berat’.

“Tidak lama lagi, SIS Forum Berhad (Sisters In Islam) akan cabar satu lagi enakmen Islam Selangor di Mahkamah Persekutuan juga berikutan pengisytiharaan mereka sebagai pertubuhan sesat oleh autoriti Islam.

“Semua pencabaran sebegini ada cerita dan kronologi di sebaliknya. Maka, jangan abaikannya kerana ianya akan membuatkan kita terlepas pandang gambaran besar tentang apa yang terjadi.

“Teruskan bersuara desakan anda untuk agenda membela perundangan Syariah di Malaysia demi agama, bangsa dan tanah air!,” katanya dalam hantaran di Facebook, hari ini.

September lalu, Mahkamah Persekutuan memberikan kebenaran kepada SIS Forum Berhad memulakan tindakan undang-undang bagi mencabar satu peruntukan di bawah Enakmen Pentadbiran Agama Islam Selangor yang memberi kuasa kepada Mahkamah Tinggi Syariah untuk mengkaji semula fatwa dikeluarkan pihak berkuasa agama negeri itu.

SIS Forum Berhad (Sisters In Islam) memohon kebenaran itu untuk mendapatkan satu deklarasi bahawa Seksyen 66A Enakmen Pentadbiran Agama Islam (Negeri Selangor) 2003 sebagai tidak sah berikutan keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.

Seksyen 66A menyatakan bahawa Mahkamah Tinggi Syariah, boleh, demi kepentingan keadilan, atas permohonan mana-mana orang, menggunakan bidang kuasanya untuk mendengar dan membenarkan permohonan bagi semakan kehakiman terhadap keputusan yang dibuat oleh Majlis atau jawatankuasa dalam menjalankan tugas di bawah Enakmen ini.

Mahkamah Persekutuan telah menetapkan pada 11 Mac 2021 untuk mendengar saman minta arahan di dalam kes tersebut dan kemudiannya akan menetapkan tarikh pendengaran perbicaraan.

Pada 14 Januari 2021, Hakim Datuk Zabariah Mohd Yusof telah membenarkan Majlis Agama Islam Selangor (MAIS) mencelah di dalam kes tersebut.


Dr Zulkifli sedia jumpa NGO bincang isu LGBT

MARANG, 26 Zulkaedah 1441H, Sabtu – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohd Al-Bakri berkata, beliau bersedia mengadakan perjumpaan dengan badan bukan kerajaan (NGO) untuk membincangkan isu golongan lesbian, gay, biseksual dan transgender (LGBT).

Katanya, beliau menerima banyak jemputan daripada NGO yang mahu mengadakan dialog bagi membincangkan isu-isu berkaitan golongan itu.

“Saya juga akan lakukan lawatan ke program-program yang dikolaborasi oleh Jabatan Kemajuan Islam Malaysia, Jabatan Agama Islam Wilayah Persekutuan (JAWI), dan NGO untuk bersama-sama berdialog dengan rakan sahabat transgender,” katanya kepada pemberita selepas program Musaadah COVID-19 di Kampung Sena Rendang, hari ini.

Sebanyak 200 penerima daripada golongan B40 menerima bantuan barangan keperluan bernilai RM20,000 pada program itu.

Dalam pada itu, Zulkifli berkata, JAWI tidak pernah menggunakan kuasa sewenang-wenangnya untuk menangkap golongan transgender sepertimana didakwa Suruhanjaya Keadilan Antarabangsa (ICJ).

Bagaimanapun, menurutnya golongan tersebut perlu mematuhi batasan dalam masyarakat, keluarga dan kejiranan bagi mewujudkan suasana harmoni dalam kehidupan majmuk.

“Apa yang saya nak tekankan di sini ialah kita (penguat kuasa) bukan bersifat semua orang kita nak tangkap …itu bukan kerja kita.

“Insya-Allah kita akan adakan dialog perbincangan untuk kita sama-sama mencari titik persamaan dan kebenaran,” katanya.

Dr Zulkifli berkata, undang-undang negara sedia ada cukup bagi menangani isu LGBT. – Bernama


MIC, MCA dan PBRS senada tak setuju kenyataan Presiden UMNO

KUALA LUMPUR, 21 Rejab 1442H, Jumaat – Beberapa pemimpin parti komponen Barisan Nasional (BN) senada dengan Presiden MIC, Tan Sri S A Vigneswaran yang menempelak tindakan Datuk Seri Dr Ahmad Zahid Hamidi yang merayu kepada Yang di-Pertuan Agong agar menitahkan supaya sidang Parlimen diadakan segera.

Timbalan Presiden Parti Bersatu Rakyat Sabah (PBRS), Arthur Joseph Kurup berkata: “Dewan Tertinggi BN tidak setuju berhubung kenyataan media yang dikeluarkan (oleh Presiden UMNO).”

Semalam, Vigneswaran berkata, mesyuarat BN pada Rabu lalu mengambil ketetapan untuk tidak membuat sebarang andaian dengan titah Al-Sultan Abdullah Ri’ayatuddin Al-Mustafa Billah Shah berhubung sidang Parlimen.

“Saya terkejut dengan kenyataan Pengerusi BN. Mesyuarat BN tidak pernah menyokong sebarang keputusan untuk merayu Seri Paduka agar menitahkan mengadakan Parlimen dengan segera,” katanya seperti dilapor portal tempatan.

Manakala, Presiden MCA, Datuk Seri Dr Wee Ka Siong pula mengesahkan kenyataan Vignesawaran itu.

“Saya sahkan apa dikatakan oleh Viki (Vigneswaran) adalah betul,” katanya.

Vigneswaran yang nyata terkejut dengan perkembangan terbaharu itu menyifatkan bahawa kenyataan Ahmad Zahid sebagai kurang tepat.

“Isu perlu mengadakan sesi Parlimen memang dibincangkan. Tetapi, terdapat penjelasan daripada beberapa pihak bahawa Agong bukan menitah untuk mengadakan sesi Parlimen dengan segera.

“….sebaliknya hanya mencadangkan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka Baginda atas nasihat Perdana Menteri.

“Maka, kami mengambil pendirian untuk tidak membuat sebarang andaian dan tiada keperluannya untuk membuat sebarang kenyataan berhubung sesi Parlimen,” katanya.

Terdahulu, BN dilaporkan merayu Seri Paduka Baginda untuk menitahkan sidang Parlimen diadakan dengan kadar segera.

Ahmad Zahid berkata, Seri Paduka Baginda boleh menggunakan kuasa wewenang di bawah Seksyen 14 (1) (b) Ordinan Darurat (Kuasa-kuasa Perlu) 2021, yang dibaca bersama Perkara 40 (2) Perlembagaan Persekutuan.


Harga minyak melonjak selepas 2 hari merudum

NEW YORK, 11 Syawal 1443H, Khamis – Harga minyak kembali melonjak pada Rabu sekali gus dapat memulihkan beberapa kerugian besar yang dialami industri awal minggu ini, lapor Xinhua.

Penghantaran Jun West Texas Intermediate naik US$5.95, atau 6 peratus, kepada US$105.71 setong di New York Mercantile Exchange. Minyak mentah Brent untuk penghantaran Julai meningkat US$5.05, atau 4.9 peratus, untuk ditutup pada US$107.51 setong di Bursa Hadapan ICE London.

Peringkatan itu berikutan kerugian dua hari berturut-turut di pasaran minyak, yang menyaksikan standard minyak mentah Amerika Syarikat (AS) dan Brent masing-masing susut kira-kira sembilan peratus pada dua sesi sebelumnya.

Kebimbangan terhadap bekalan yang terhad berterusan ketika Kesatuan Eropah (EU) berusaha mendapatkan sokongan bagi mengenakan sekatan minyak terhadap Rusia.

Dalam pakej sekatan keenamnya yang disasarkan terhadap Moscow, EU merancang untuk menghapuskan minyak mentah Rusia secara berperingkat dalam tempoh enam bulan dan produk ditapis menjelang akhir tahun.

Hungary dan negara Eropah Timur lain, yang ekonominya bergantung pada minyak Rusia, masih belum bersedia untuk menerima pakej sekatan dalam bentuk semasa.

Peniaga juga menghuraikan data mengenai stok bahan api AS.

Pentadbiran Maklumat Tenaga (EIA) AS pada Rabu melaporkan bahawa inventori minyak mentah negara meningkat sebanyak 8.5 juta tong pada minggu yang berakhir pada 6 Mei.

Menurut EIA, jumlah inventori petrol motor berkurangan sebanyak 3.6 juta tong minggu lepas, manakala inventori bahan api sulingan menurun 0.9 juta tong. – Bernama


Kes COVID-19 melonjak, Turki laksana perintah berkurung

ANKARA, 15 Ramadan 1442H, Selasa – Presiden Turki, Recep Tayyip Erdogan mengumumkan perintah berkurung di seluruh negara berkuat kuasa Khamis ini hingga 17 Mei depan.

Erdogan berkata, semua perjalanan antara bandar memerlukan kebenaran rasmi, semua sekolah akan ditutup – pelajaran dipindahkan dalam talian – bahkan had kapasiti yang ketat akan dikenakan untuk pengguna pengangkutan awam.

Warga Turki perlu berada di rumah kecuali untuk membeli barang keperluan penting dan memerlukan rawatan perubatan segera.

Kumpulan tertentu termasuk pekerja perkhidmatan kecemasan dan pekerja di sektor makanan dan pembuatan akan dikecualikan.

Jumlah kes harian perlu turun di bawah 5,000 menjelang akhir bulan Ramadan, kata Erdogan selepas mesyuarat Kabinet.

Pengumuman terbaru dalam sekatan COVID-19 itu sebulan selepas pembukaan semula sekolah dan restoran susulan penurunan kadar jangkitan.

Meskipun telah mengambil tindakan pantas untuk memerangi penyebaran virus, tindak balas Turki terhadap pandemik itu telah menyaksikan peningkatan besar kes pada bulan ini.

Jumlah kes harian mencecah lebih 63,000 pada 16 April sebelum turun mendadak menjadi lebih daripada 37,000 pada Isnin lalu, sementara jumlah kematian harian tetap di atas 300 untuk minggu lepas.

Angka kematian rasmi Ankara akibat virus itu adalah 38,711. – Agensi


Muhyiddin gesa wujud kaedah pelepasan bankrap fleksibel

BANGI, 4 Zulkaedah 1444H, Rabu – Kerajaan digesa mencari mekanisme yang lebih fleksibel untuk membantu individu yang terperangkap dalam status kebankrapan.

Bekas Perdana Menteri, Tan Sri Muhyiddin berkata, perkara berkenaan boleh dilakukan dengan syarat-syarat dan perjanjian tertentu supaya lebih ramai individu dapat kembali membina kehidupan tanpa dibebani proses pelepasan status bankrap yang terlalu lama.

Walaupun secara dasarnya pindaan terhadap Seksyen 33B(2A) Akta 360 menambah dua kategori pelepasan bankrap baharu iaitu bagi pesakit mental dan individu berusia 70 tahun, namun penekanan khusus harus diberi untuk membantu individu muflis.

“Ini penting supaya status kebankrapan tidak kekal selamanya, sebaliknya menjadi pembakar semangat kepada golongan ini untuk menyumbang kepada ekonomi negara,” katanya.

Katanya, langkah yang boleh dilakukan ialah mengkaji semula proses pelepasan bankrap bagi warga Malaysia yang bekerja di luar negara, yang mungkin mengambil masa lama untuk mendapatkan perintah mahkamah sebelum memohon keizinan daripada Jabatan Imigresen.

“Kebankrapan adalah satu bentuk hukuman dan bukan satu skim pembayaran semula.

“Sekiranya si bankrap menjalani hukuman pada suatu tempoh tertentu yang sesuai dengan berkelakuan baik, maka seharusnya pelepasannya dari status itu disegerakan tanpa melihat pada nilai atau jumlah hutang am yang difailkan,” katanya.

Beliau pada masa sama turut mempersoalkan keberkesanan kawal selia penyedia kredit dan perkhidmatan kredit bukan bank seperti perkhidmatan Buy Now, Pay Later (BNPL) bagi melindungi pengguna khususnya golongan belia supaya tidak terjerat dengan hutang.

Justeru, beliau berpandangan kerajaan wajarnya meneliti cadangan Kongres Kesatuan Pekerja-Pekerja Di Dalam Perkhidmatan Awam (Cuepacs) mengenai had tempoh bayaran pinjaman peribadi dan sewa beli kenderaan supaya dapat dilanjutkan tempoh daripada 10 kepada 20 tahun, bagi meningkatkan pendapatan boleh guna rakyat.


Projek Bantuan Mangsa Banjir Pahang 2021 bantu 100 keluarga terjejas

Oleh Siti Hafidah Abd Ghaffar

BANGI, 25 Jamadilawal 1442H, Sabtu – Orang ramai dirayu untuk menghulurkan sumbangan supaya dapat meringankan beban keluarga yang terjejas akibat banjir di Pahang.

Jawatankuasa Pelaksana Projek Bantuan Mangsa Banjir Pahang 2021, Dr Mohd Hanis Mohd Nor berkata, setakat ini hampir 100 keluarga telah menerima bantuan.Katanya, sebanyak 100 pek barangan keperluan harian seperti makanan dan beras diagihkan ke tiga kawasan termasuk Air Hitam, Gudang Rasau dan Jaya Gading.

“Kami akan meneruskan lagi misi esok dan minggu depan. Masih ramai lagi keluarga yang memerlukan bantuan.

“Kebanyakan rumah masih belum dibersihkan kerana khuatir gelombang kedua banjir. Bantuan berupa pembersihan akan dijalankan selepas banjir betul-betul reda.

“Saya berharap supaya banjir segera reda dan lebih ramai dapat menyumbangkan sumbangan supaya lebih ramai keluarga dapat dibantu,” katanya ketika dihubungi Ismaweb.net hari ini.

Projek Bantuan Mangsa Banjir Pahang 2021 melibatkan kerjasama antara Ikatan Muslimin Malaysia (ISMA) cawangan Kuantan, Pemuda ISMA Kuantan, Pengamal Perubatan dan Kesihatan Muslim Malaysia (I-Medik) Pahang dan Barisan Jemaah Islamiah Se-Malaysia (BERJASA) Pahang.

Turut serta menjayakan projek itu Ikatan Guru-Guru Muslim Malaysia (iGuru) Pahang.

Antara tokoh-tokoh yang turun padang membantu mangsa banjir termasuk Yang Dipertua ISMA Kuantan, Ustaz Norman Mohd Nor; Ketua Wanita ISMA Kuantan, Ustazah Norhayati Ahmad Salleh; Ketua Biro Dakwah ISMA Kuantan, Ustaz Mohd Ali Abdullah serta Naib Presiden I-Medik, Dr Rozanizam Zakaria.

Mereka yang ingin menghulurkan bantuan atau sumbangan boleh berbuat demikian menerusi akaun Maybank 5560 9322 2786 di atas nama Pertubuhan Ikatan Muslimin Malaysia Cawangan Kuantan (Rujukan: Banjir).

Bagi sesiapa yang berminat untuk menjadi sukarelawan agihan barangan sumbangan dan kerja pembersihan rumah mangsa boleh hubungi Hafiz di talian 011 7032 2441 untuk pendaftaran.


Data peribadi penerima vaksin tak dikongsi dengan syarikat pengeluar

KUALA LUMPUR, 17 Rejab 1442H, Isnin – Kerajaan memberi jaminan data peribadi rakyat yang mendaftar untuk menerima suntikan vaksin menerusi Program Imunisasi COVID-19 Kebangsaan (PICK) tidak akan didedahkan kepada syarikat pengeluar vaksin terlibat.

Menteri Penyelaras Program Imunisasi COVID-19 Kebangsaan Khairy Jamaluddin menegaskan data yang mungkin akan dikongsikan dengan syarikat farmaseutikal terlibat hanyalah maklumat berkaitan kesan sampingan selepas imunisasi (AEFI) dilakukan.

“Rakyat tidak perlu risau, kita (kerajaan) tidak akan dedahkan data peribadi mereka kepada syarikat pengeluar vaksin, hanya data umum seperti AEFI akan dikongsi.

“Bagi situasi antara Pfizer-BioNTech dengan negara Israel, mereka memang sudah ada perjanjian untuk kongsi maklumat (penerima) yang terperinci… tambahan Israel negara yang lebih dahulu terima vaksin,” katanya.

Khairy yang juga Menteri Sains, Teknologi dan Inovasi berkata demikian pada sesi sidang video program ‘Sembang Vaksin’ menerusi aplikasi Zoom anjuran gabungan doktor dan petugas kesihatan di Twitter atau MedTweetMY.

Sementara itu, beliau berkata Jawatankuasa Khas Jaminan Akses Bekalan Vaksin COVID-19 (JKJAV) sedang berbincang dengan pihak hospital dan pengamal perubatan swasta tentang penglibatan mereka dalam Fasa 2 dan 3 PICK.

Jelasnya kedua-dua fasa itu memerlukan petugas kesihatan yang lebih ramai termasuk yang bertugas di hospital dan fasiliti kesihatan swasta bagi melaksanakan aktiviti imunisasi melibatkan jutaan penduduk di negara ini.

“Harus ditekankan, walaupun sebahagian rakyat akan menerima vaksin di hospital atau fasiliti kesihatan swasta pada Fasa 2 dan Fasa 3 PICK itu nanti, mereka tetap terima vaksin secara percuma,” tegasnya.

Beliau berkata buat masa ini JKJAV menetapkan semua pembelian vaksin daripada syarikat pengeluar dan pemberian vaksin adalah menerusi kerajaan bagi menjamin kesaksamaan dalam aktiviti imunisasi kepada rakyat yang layak divaksinkan.

Katanya apabila bekalan vaksin itu tersedia untuk pasaran terbuka kelak, kerajaan akan memantau dan menetapkan harga siling bagi penggunaan di hospital swasta.

Dalam pada itu, beliau berkata kerajaan juga sedang meneliti cadangan menggubal undang-undang baharu berkaitan penyebaran berita palsu vaksin COVID-19 yang boleh mencetuskan kekeliruan dan ketakutan dalam kalangan rakyat.

Sementara itu, Khairy berkata setakat 6.30 petang hari ini, seramai 15,923 individu telah menerima suntikan dos pertama vaksin COVID-19 sejak Fasa 1 program itu dilaksanakan pada 24 Februari lepas. – Bernama


Selangor wajibkan pengendali makanan pakai pelitup muka mulai 1 Januari depan

BANGI, 5 Jamadilakhir 1444H, Khamis – Semua penyedia dan pengendali makanan di Selangor disaran supaya mematuhi arahan pemakaian pelitup muka berkuat kuasa 1 Januari 2023.

Pengumuman berkenaan dikeluarkan Majlis Perbandaran Selayang (MPS) dalam hantaran di laman Facebook.

MPS menjelaskan peraturan baharu itu merupakan salah satu kaedah untuk menjaga kebersihan.

“Tindakan kompaun akan dikenakan kepada individu yang ingkar arahan tersebut yang menjadi antara syarat dalam mendapatkan kelulusan lesen perniagaan.

“Keputusan mensyaratkan pemakaian pelitup muka kepada penyedia, pengendali makanan dan minuman di Selangor diputuskan dalam Mesyuarat Majlis Kerajaan Negeri (MMKN) pada 7 September lalu,” katanya.

Terdahulu, Majlis Perbandaran Kajang (MPKj) berkata, pihaknya akan meningkatkan penguatkuasaan pemakaian pelitup muka dalam kalangan pengusaha restoran dan penjaja bermula tahun depan.

Yang Dipertua MPKj, Najmuddin Jemain berkata, pemantauan dan penguatkuasaan akan dijalankan Jabatan Pelesenan dan Penjaja dengan bantuan Jabatan Penguatkuasaan dan Jabatan Perkhidmatan Perbandaran dan Kesihatan.


Speaker Dewan Negara tegur Menteri, Timbalan Menteri MITI tak hadir jawab soalan

KUALA LUMPUR, 18 Syaaban 1443H, Isnin – Persidangan Dewan Negara diminta mencatatkan ketidakhadiran Menteri serta Timbalan Menteri Perdagangan Antarabangsa dan Industri (MITI) pada sesi soal jawab persidangan hari ini, sebagai tidak selaras dengan peraturan mesyuarat.

Yang Dipertua Dewan Negara Tan Sri Dr Rais Yatim berkata ini kerana soalan yang dikemukakan kepada kementerian itu penting untuk diketahui semua pihak.

“Seseorang menteri yang tidak dapat menjawab di Dewan yang mulia ini, beliau hendaklah mengarahkan timbalannya menjawab sesuatu soalan. Sekiranya timbalan (menteri) itu tidak dapat menjawab, boleh diwakilkan kepada mana-mana menteri untuk menjawab bagi pihak pentadbiran.

“Jika itu tidak dapat dilakukan, catatan ini harus menjadi sebahagian daripada prosiding dan satu jawapan bertulis hendaklah diberi oleh Yang Berhormat menteri kepada Dewan mulia ini,” katanya pada sesi soal jawab pada persidangan Dewan Negara hari ini.

Menurut Aturan Urusan Mesyuarat, Senator Muhammad Zahid Md Arip mengajukan soalan nombor tiga kepada Menteri Perdagangan Antarabangsa dan Industri mengenai pendirian Malaysia berhubung konflik antara Rusia dan Ukraine terutama daripada aspek ekonomi dan politik.

Muhammad Zahid juga ingin tahu langkah bagi menangani kesan ekonomi terhadap negara ini susulan konflik itu.

Bangun mencelah selepas Rais berucap, Senator Datuk Othman Aziz meminta penjelasan sama ada soalan yang diajukan kepada menteri atau timbalan menteri tidak dapat dijawab mengikut penjadualan boleh dibawa ke hari berikut.

“Kalau semua orang berbuat sedemikian, kita mainkan peranan ‘pak tangguh’ dan Dewan ini tidak berkeadaan sedemikian. Sama ada kita melihat peraturan di house of laws ataupun ada dalam amalan demokrasi lain,” jelas Rais.

“Ini tidak dapat dibenarkan, kecuali atas sesuatu perkara yang sangat mendera atau terpikul oleh pihak yang berkenaan. Oleh kerana pihak saya tidak menerima secara khusus hal ini maka ia berada dalam penentuan seperti saya tegaskan sebentar tadi,” tambahnya.

Rais kemudian meneruskan sesi soal jawab persidangan Dewan Negara mengikut Aturan Urusan Mesyuarat. – Bernama


77.5 peratus populasi dewasa lengkap vaksinasi COVID-19

KUALA LUMPUR, 11 Safar 1443H, Sabtu – Seramai 18,135,561 individu atau 77.5 peratus daripada populasi dewasa di negara ini telah melengkapkan suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Menerusi perkongsian infografik di laman Twitter rasminya hari ini, JKJAV memaklumkan setakat semalam juga, sebanyak 92.9 peratus atau 21,861,904 individu daripada populasi dewasa sudah menerima sekurang-kurangnya satu dos vaksin.

Sebanyak 238,002 dos suntikan vaksin turut diberikan semalam melibatkan 162,016 dos pertama dan 75,986 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 39,923,416 dos.

PICK dilancarkan pada 24 Februari lepas bagi memberikan vaksinasi untuk membendung pandemik COVID-19 di seluruh negara. – Bernama


Hantar surat terus ke Zahid Hamidi supaya proses lanjut kontrak cepat: Pengarah UKSB

SHAH ALAM, 11 Syawal 1443H, Khamis – Mahkamah Tinggi hari ini diberitahu bahawa syarikat Ultra Kirana Sdn Bhd (UKSB) telah menghantar surat-surat berkaitan pelanjutan kontrak secara terus kepada bekas Timbalan Perdana Menteri Datuk Seri Dr Ahmad Zahid Hamidi supaya proses dapat disegerakan.

Pengarah UKSB Datuk Fadzil Ahmad berkata jika surat-surat berkenaan diserahkan kepada pegawai bawahan, pihaknya khuatir proses lanjutan kontrak itu akan mengambil masa yang lama.

“Proses lanjutan kontrak perlu dibentangkan di peringkat kementerian, tetapi keputusan dibuat oleh menteri (Ahmad Zahid), sebab itu kami di UKSB bertindak hantar surat pada menteri.

“Kita buat secara ‘top down’ jadi proses akan dilaksanakan dengan segera,” katanya ketika menjawab soalan tambahan semasa pemeriksaan utama oleh Timbalan Pendakwa Raya (TPR) Zander Lim Wai Keong.

Ketika ditanya Lim, mengapa UKSB perlu menghantar surat kepada Ahmad Zahid yang merupakan Menteri Dalam Negeri ketika itu, Fadzil berkata: “Kelulusan melanjutkan kontrak adalah di bawah bidang kuasa menteri (Menteri Dalam Negeri)”.

Semalam ketika membacakan penyataan saksinya, saksi pendakwaan ke-14 itu memberitahu mahkamah bahawa pihaknya ada menghantar tujuh surat kepada Ahmad Zahid antara 2016 dan 2017 berhubung sistem Visa Luar Negara (VLN) bagi mendapatkan sokongan, permohonan pertimbangan serta kelulusan.

Fadzil turut memberitahu mahkamah hari ini bahawa Wan Quoris Shah Wan Abdul Ghani yang juga pengarah UKSB adalah individu yang bertanggungjawab menyerahkan surat-surat syarikat itu kepada Ahmad Zahid.

“Antara skop tugasan Wan Quoris Shah adalah untuk menguruskan surat yang UKSB tujukan kepada Menteri Dalam Negeri ketika itu iaitu Ahmad Zahid.

“Saya sediakan (surat-surat), kemudian saya akan serahkan kepada Wan Quoris Shah untuk diberi kepada pejabat Menteri Dalam Negeri, tapi tidak pasti dia serahkan secara terus atau tidak,” katanya.

Sebelum ini, saksi pendakwaan ke-10 Datuk Shahril Ismail iaitu bekas Setiausaha Bahagian (SUB) Hal Ehwal Imigresen, Kementerian Dalam Negeri (KDN) memberitahu mahkamah bahawa Wan Quoris Shah ada bertemu dengan Ahmad Zahid di kediaman presiden UMNO itu di Seri Satria, Putrajaya sebelum membuat keputusan menyambung kontrak VLN syarikat berkenaan.

Fadzil berkata pihaknya menghantar surat bertarikh 14 Jun 2017 kepada Ahmad Zahid bagi mengubah permohonan lanjutan kontrak daripada enam tahun kepada tiga tahun bagi mengelak untuk melalui Unit Kerjasama Awam Swasta (UKAS).

“Pertukaran permohonan lanjutan dibuat (dari enam kepada tiga tahun) selepas menyedari tempoh selama enam tahun perlu mendapat kelulusan daripada UKAS yang akan mengambil masa lama. Jadi, kita buat keputusan untuk pendekkan tempoh lanjutan supaya tidak tertakluk kepada keperluan mendapatkan kelulusan UKAS,” jelasnya.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung 17 Mei. – Bernama


Penduduk kawasan berisiko banjir digesa ambil langkah berjaga

BANGI, 22 Rabiulakhir 1445H, Isnin – Semua penduduk terutama di kawasan berisiko banjir digesa mengambil langkah pencegahan yang sewajarnya, berikutan keadaan cuaca hujan lebat kebelakangan ini.

Timbalan Perdana Menteri, Datuk Seri Ahmad Zahid Hamidi turut menggesa semua penduduk sentiasa mematuhi arahan yang dikeluarkan pihak berkuasa bagi mengelak dan mengurangkan impak bencana terhadap nyawa serta harta benda.

Beliau yang juga Pengerusi Jawatankuasa Pengurusan Bencana Pusat (JPBP) berkata, setakat jam 12 tengah hari ini, bilangan negeri yang terkesan banjir kekal tiga membabitkan Perak, Selangor dan Pahang.

“Seramai 881 orang mangsa daripada 237 Ketua Isi Rumah (KIR) direkodkan sedang berada di 12 buah PPS.

“Menurut Jabatan Pengairan dan Saliran (JPS) sehingga jam 6 pagi ini terdapat tiga sungai yang bacaan berada di paras bahaya iaitu Kampung Sri Paya: Sungai Pontian Besar, Changkat Jong: Sungai Perak Hilir dan Bangi Lama: Sungai Langat,” katanya dalam kenyataan, hari ini.

Menurut Ahmad Zahid, Jabatan Meteorologi Malaysia (MetMalaysia) telah mengeluarkan ramalan cuaca signifikan bagi tempoh 6 hingga 8 November, di mana ribut petir, hujan lebat dan angin kencang dijangka berlaku di kebanyakan tempat kawasan pedalaman dan barat Semenanjung, utara Sarawak serta barat Sabah.

Serentak itu, beliau menyarankan penduduk yang berada di kawasan mudah terkesan banjir untuk merujuk maklumat terkini daripada sumber yang sahih.

“Bagi maklumat cuaca pula, orang ramai boleh muat turun aplikasi myCuaca untuk maklumat cuaca yang terkini dan sahih dari Jabatan Meteorologi Malaysia (MetMalaysia).

“Saya berdoa dan berharap agar kejadian ini tidak membawa kerosakan yang besar serta semua mangsa tabah dan sabar melalui dugaan ini,” katanya.


Yayasan Ikhlas serah 1,500 set PPE kepada Jabatan Kesihatan Negeri Sembilan

BANGI, 3 Jamadilawal 1442H, Jumaat – Pertubuhan peduli dan prihatin, Yayasan Ikhlas hari ini menyerahkan 1,500 set peralatan perlindungan diri (PPE) ke Jabatan Kesihatan Negeri Sembilan.

Set PPE bernilai RM60,000 itu adalah hasil sumbangan ON Semiconductor kepada Yayasan Ikhlas dengan kerjasama Ikatan Pengamal Perubatan dan Kesihatan Muslim Malaysia (i-Medik).

Penyerahan PPE itu diterima Pengarah Jabatan Kesihatan Negeri Sembilan, Datin Dr Harlina Abdul Rashid bertempat di Hospital Tuanku Jaafar, Seremban.

Turut hadir dalam majlis penyerahan itu adalah Timbalan Pengarah (Bahagian Farmasi) Akmalyatun Kamal Kamaruddin, Naib Presiden Manufacturing Operations, ON Semiconductor Jose Hernandez Lopez, serta Naib Presiden Manufacturing Seremban ISMF Doug Keitz.

Menurut Yayasan Ikhlas, daerah Seremban masih mencatatkan jumlah kes jangkitan COVID-19 yang tinggi.

“Yayasan Ikhlas sebelum ini telah menyerahkan lebih 300,000 set PPE bernilai RM1.5 juta kepada Kementerian Kesihatan Malaysia sejak pandemik COVID-19, terutamanya ke negeri Sabah, Selangor dan Negeri Sembilan.

“Bersama-sama kita berusaha mematuhi SOP (Prosedur Operasi Standard) dan menghentikan rantaian kes COVID-19,” katanya.

Orang ramai yang ingin memberi sumbangan boleh salurkan ke akaun Maybank Yayasan Ikhlas 5628 3463 6228 atau layari www.yayasanikhlas.org.my


17 mayat ditemui dalam nahas pesawat tentera terhempas

MANILA, 23 Zulkaedah 1442H, Ahad – Seramai 17 mayat ditemui dan 40 yang lain diselamatkan dalam nahas pesawat tentera Filipina yang terhempas hari ini, kata Menteri Pertahanan, Delfin Lorenzana.

Ketua Angkatan Tentera Filipina, Leftenan Jeneral Cirilito Sobejana berkata, setakat ini 40 orang telah diselamatkan dari bangkai pesawat C-130, yang cuba mendarat di pulau Jolo di wilayah Sulu ketika kejadian pada jam 11.30 pagi waktu tempatan (0330 GMT).

“Semasa membawa pasukan kita dari Cagayan de Oro (di pulau selatan Mindanao), ia tersasar dari landasan dan cuba dapatkan kawalan tetapi tidak berjaya.

“Penyelamat ada di lokasi. Kami berdoa supaya dapat menyelamatkan lebih banyak nyawa,” kata Sobejana kepada AFP.

Sobejana berkata, 40 yang diselamatkan sedang dirawat di hospital Bahagian Infantri ke-11 yang berdekatan.

Sebilangan besar penumpang baru-baru ini lulus  latihan ketenteraan dan sedang dikerahkan ke pulau yang bergolak bagi memerangi keganasan di Jolo.

Pesawat C-130, digunakan untuk mengangkut pasukan dan bekalan. Ia juga digunakan untuk menyampaikan bantuan kemanusiaan dan bantuan bencana.

Bulan lalu, helikopter Black Hawk terhempas semasa penerbangan latihan pada waktu malam, meragut nyawa kesemua enam penumpang di dalamnya. – Agensi


Satu PPS dibuka di Perlis, jumlah mangsa banjir di Kedah meningkat

KUALA LUMPUR, 12 Rabiulawal 1445H, Khamis – Dua negeri di wilayah utara masih terjejas dengan bencana banjir apabila jumlah mangsa di Kedah terus meningkat pagi ini dan satu pusat pemindahan sementara (PPS) dibuka di Perlis.

PPS Sekolah Kebangsaan (SK) Kubang Gajah di Arau, PERLIS dibuka pada 8 malam tadi susulan banjir kilat yang berlaku di Kampung Kubang Gajah akibat hujan berterusan sejak petang semalam.

Pengarah Angkatan Pertahanan Awam Malaysia (APM) Perlis Lt Kol (PA), Mohd Izaimi Md Daud berkata, PPS itu menempatkan 42 mangsa daripada 16 keluarga dari kampung berkenaan.

Semalam, Bernama melaporkan banjir di Arau pulih sepenuhnya apabila PPS di SK Arau yang menempatkan 38 mangsa daripada 11 keluarga dari Kampung Titi Besi dan Kampung Kebun ditutup pada 2.45 petang.

Di KEDAH, jumlah mangsa terus mencatatkan peningkatan kepada 1,220 orang daripada 372 keluarga pagi ini berbanding 701 orang daripada 201 keluarga malam tadi.

Ketua Bahagian Sekretariat Pengurusan Bencana APM Kedah, Mej (PA) Muhammad Suhaimi Mohd Zain berkata kesemua mangsa ditempatkan di 11 PPS melibatkan daerah Kubang Pasu, Kota Setar, Pokok Sena dan Baling.

Empat PPS dibuka di Kubang Pasu iaitu Sekolah Menengah Kebangsaan (SMK) Changlun, Dewan Kampung Tradisi Lembah Keriang di Changlun, SK Malau dan Dewan PPK Lubuk Batu manakala dua PPS beroperasi di Kota Setar (SK Taman Aman dan SMK Kepala Batas).

Selain itu, tiga PPS dibuka di Pokok Sena (SK Bukit Hijau, Maahad Tarbiyah Derang dan Surau Permatang Limau) manakala dua PPS di Baling (SK Iboi dan SMK Jerai). – Bernama


Jovian Bangi janji turunkan papan iklan imej tidak sopan

BANGI, 20 Jamadilawal 1444H, Khamis – Gesaan gerakan Islam, Ikatan Muslimin Malaysia (ISMA) terhadap jenama komersil, Jovian supaya menurunkan papan tanda iklan dengan imej wanita tidak sopan di Jovian Factory Outlet Seksyen 9 Bandar Baru Bangi mendapat reaksi daripada syarikat itu.

Yang Dipertua ISMA Bangi, Bilal Jailani berkata, pihak Jovian memohon maaf dan menyatakan komitmen untuk menurunkan atau menukar papan tanda di premis itu dalam masa 14 hari.

“ISMA Bangi amat menghargai hasrat murni Jovian Apparel tersebut. Berkenaan bantahan ini, ISMA Bangi tidak memiliki apa-apa kepentingan melainkan kebaikan awam.

“Justeru, ISMA Bangi akan memadam hantaran media sosial berkenaan bantahan,” katanya dalam kenyataan.

Pada masa sama, Bilal berkata, ISMA Bangi merakam setinggi penghargaan kepada seluruh warganet dan NGO yang turut menyatakan bantahan mewakili Komuniti Bangi.

“Anda memang ‘awesome’, aktif dan prihatin.

“ISMA Bangi mengajak masyarakat terus memantau papan tanda tersebut, dan kita harap papan tanda itu dapat diuruskan selewatnya 27 Disember 2022, seperti yang dijanjikan oleh pihak Jovian Apparel.

“Barang lepas usah dikenang. Yang baik dijadikan teladan, yang buruk dijadikan sempadan. ISMA Bangi mengajak semua pihak memandang ke hadapan dan memberi khidmat terbaik kepada masyarakat,” katanya.

Terdahulu, ISMA Bangi menggesa papan iklan itu diturunkan kerana imej pakaian dalam wanita tidak sepatutnya ditayang di tempat awam.

Ia juga disifatkan melanggar kesopanan dan amat ironi dengan imej Bandar Baru Bangi sebagai Bandar Ilmu dan Syurga Tudung.


Suspek kes kartel daging haram didakwa esok

JOHOR BAHRU, 27 Jamadilakhir 1442H, Selasa – Suspek yang terbabit dalam kes kartel daging sejuk beku yang diragui status halal akan didakwa pagi esok.

Perkara itu disahkan Kementerian Perdagangan Dalam Negeri dan Hal Ehwal Pengguna (KPDNHEP) Johor menerusi jemputan rasmi kepada media.

Suspek kes kartel berkenaan akan didakwa mengikut Akta Perihal Perdagangan (APD) 2011, yang mana kes disebut di Mahkamah Sesyen Johor Bahru.

Disember lalu, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina.

Kartel berkenaan didakwa membungkus semula daging menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.


Palestin akan mula beri suntikan vaksin ketiga

GAZA, 15 Muharram 1443H, Selasa –  Palestin memutuskan untuk memberikan suntikan ketiga vaksin COVID-19 kepada rakyat dan kelompok tertentu, lapor Anadolu Agency.

Keputusan itu diambil selepas mesyuarat jawatankuasa kecemasan kebangsaan Palestin yang diadakan untuk memerangi COVID-19.

Perdana Menteri, Mohammed Ishtayeh memberi amaran bahawa kes COVID-19 semakin meningkat di Tebing Barat dan Gaza.

Serentak itu, dos ketiga akan ditawarkan kepada kakitangan perubatan, warga emas dan pesakit.

Beliau turut menggesa kakitangan pendidikan dan pelajar untuk mengambil vaksin COVID-19 bagi membantu meneruskan pembelajaran secara bersemuka dengan risiko yang paling sedikit.

Katanya, pihak berkuasa kesihatan sedang mempersiap untuk menawarkan vaksin itu kepada pelajar berusia lebih 16 tahun.

Semenanjung Gaza turut mengalami gelombang coronavirus ketiga dan tersebar dengan lebih pantas daripada sebelumnya, kata Timbalan Ketua Pengarah Penjagaan Kesihatan Primer di Kementerian Kesihatan, Majdy Dahir, dalam satu persidangan, semalam.

Dahir menjangkakan peningkatan jumlah jangkitan COVID-19 yang belum pernah terjadi sebelumnya dalam beberapa minggu akan datang.

Katanya, sampel telah dikirim ke makmal untuk diperiksa secara bersama dengan Pertubuhan Kesihatan Sedunia (WHO) untuk mengetahui varian dan penyebaran jangkitan.

Pihak berkuasa kesihatan Palestin  mengesahkan sebanyak 356,875 kes, termasuk 3,910 kematian.

Menurut Kementerian Kesihatan, 712,501 orang telah menerima vaksin coronavirus, termasuk 439,024 selesai menerima dua dos.

Hari ini, Palestin akan menerima 200,000 dos vaksin Moderna yang disumbangkan oleh Amerika Syarikat (AS) melalui mekanisme program Akses Sejagat Vaksin COVID-19 (COVAX). – Agensi


8 warga China diisytihar persona non grata

KUALA LUMPUR, 1 Jamadilawal 1442H, Rabu – Lapan rakyat China diisyihar sebagai persona non grata selepas dikaitkan dengan kes penipuan dalam talian yang beroperasi di sebuah hotel terkemuka di ibu kota, pada 21 Oktober lepas.

Mereka adalah kumpulan pertama rakyat asing yang terlibat dengan kes penipuan dalam talian dikenakan tindakan itu.

Ketua Polis Kuala Lumpur, Datuk Saiful Azly Kamaruddin berkata, lapan individu berkenaan mendapat perintah persona non grata pada 8 Disember, selepas didapati bersalah di mahkamah pada 4 November.

Beliau berkata, baki 11 individu termasuk seorang bayi sedang dalam proses untuk mendapatkan perintah itu.

Persona non grata ialah orang yang tidak dapat diterima oleh sesebuah negara selama-lamanya setelah didapati bersalah melakukan kesalahan (jenayah) yang tidak dapat dimaafkan (berat) semasa dia berada di sesebuah negara.

“Kesemua mereka berusia lingkungan 20-an hingga 40-an ditahan dalam operasi polis pada 22 Oktober hingga 8 November lepas,” katanya pada sidang media di Ibu Pejabat Polis Kontinjen Kuala Lumpur, di sini.

Beliau berkata, hasil siasatan awal, polis percaya sindiket itu telah beroperasi antara enam bulan dan setahun yang lepas dan sering bertukar tempat pusat operasi.

“Selain itu, polis turut merampas 34 unit telefon bimbit pelbagai jenama, dua komputer riba, wang tunai pelbagai mata wang berjumlah RM214,596 dan sebuah kenderaan pelbagai guna, Vellfire,” katanya.

Ahad lepas, Ketua Pengarah Imigresen Datuk Khairul Dzaimee Daud dilaporkan berkata warga asing yang didapati terlibat dan disabitkan dengan kesalahan membabitkan kegiatan jenayah akan diisytihar sebagai persona non grata.

Keputusan itu terpakai kepada semua warga asing yang melakukan kesalahan di bawah Akta Imigresen tanpa mengira jenis pas yang dimiliki.

Perkara itu turut disokong Polis Diraja Malaysia apabila Ketua Polis Negara Tan Sri Abdul Hamid Bador semalam berkata pihaknya akan merujuk penjenayah warga asing yang disabitkan kesalahan di mahkamah, terutama ketua sindiket penipuan dan maksiat, kepada Imigresen untuk diisytihar sebagai persona non grata. – Bernama


Tindas orang awam antara 2,578 pelanggaran PA terhadap rakyat Palestin pada 2021

RAMALLAH, 13 Jamadilakhir 1443H, Ahad – Pihak Berkuasa Palestin (PA) melakukan 2,578 pelanggaran terhadap rakyat di Tebing Barat sepanjang 2021, kata Jawatankuasa Keluarga Tahanan Politik.

Dalam laporan tahunannya, jawatankuasa itu menyiftakan tahun 2021 sebagai ‘tahun hitam penindasan kebebasan oleh PA.’

Laporan itu menyatakan, pelanggaran yang dilakukan termasuk penindasan terhadap orang ramai, serbuan masjid, menyuraikan bantahan di dataran awam, membatalkan pilihan raya dan menggunakan kayu berat untuk memukul peserta antirasuah.

Menurut laporan, pelanggaran PA menyebabkan kematian dua rakyat Palestin, termasuk aktivis Nizar Banat, yang diculik oleh perkhidmatan keselamatan PA dan dipukul hingga mati.

Selain itu, Amir Issa Abu Khaled Al-Ledawi, yang meninggal dunia akibat kecederaan selepas kenderaannya terbalik ketika dikejar pasukan Perkhidmatan Keselamatan Palestin (PSS).

Laporan menegaskan bahawa pelanggaran PA terhadap prinsip negara juga berterusan, termasuk kerjasama keselamatan dengan tentera pendudukan Israel terhadap penentangan Palestin dan mengejar pejuang kemerdekaan Palestin.

Laporan itu mengumumkan bahawa 592 tahanan Palestin mengalami ‘penyeksaan yang paling teruk, psikologi, lisan dan fizikal di dalam penjara PA,’ sambil menyatakan bahawa ia mendorong 43 tahanan untuk melakukan mogok lapar sebagai protes terhadap keadaan penahanan mereka.

Pada masa sama, laporan itu menyatakan bahawa pelanggaran PA termasuk penggantungan gaji dan fitnah terhadap pelajar, profesor universiti, peguam, jurutera, pendakwah, peniaga, doktor dan juga ahli Parlimen. – Agensi


Datuk antara ditahan langgar SOP di pusat hiburan Johor

JOHOR BAHRU, 9 Rabiulawal 1443H, Sabtu – Seorang ahli perniagaan bergelar Datuk dan dua penjawat awam adalah antara 80 individu yang dikenakan notis kompaun dalam tiga serbuan berasingan di sekitar Johor Bahru dan Pasir Gudang, semalam.

Ketua Polis Johor, Datuk Ayob Khan Mydin Pitchay berkata, serbuan di pusat hiburan itu adalah sebahagian daripada Ops Noda, yang dijalankan antara jam 1 pagi hingga 11 malam pada hari Jumaat.

“Sebanyak 83 orang diperiksa dalam operasi itu dengan tiga daripadanya didapati bertindak sebagai penjaga di pusat-pusat itu, sementara 80 orang adalah pelanggan dan pekerja.

“Ketiga-tiga individu yang menjaga pusat hiburan itu dikenakan notis kompaun antara RM10,000 dan RM25,000 sementara pelanggan dan pekerja menerima notis kompaun antara RM2,000 hingga RM5,000, menjadikan jumlah keseluruhan menjadi RM357,000,” katanya dalam satu kenyataan, hari ini.

Ayob Khan menyatakan bahawa individu yang terlibat berumur antara 16 dan 62 tahun.

Beliau berkata, serbuan pertama dilakukan di sebuah pusat hiburan di Stulang Laut di mana 50 individu diperiksa, termasuk seorang ahli perniagaan dengan gelaran Datuk dan dua penjawat awam.

“Datuk dan dua penjawat awam, bersama pelanggan lain menerima kompaun kerana melanggar prosedur operasi standard (SOP) di bawah Fasa Tiga Pelan Pemulihan Negara (PPN).

“Sebanyak 29 orang yang diperiksa ditangkap setelah didapati positif dadah manakala 10 wanita asing ditangkap kerana tidak memiliki dokumen perjalanan,” katanya, sambil menambah bahawa seorang lelaki tempatan yang bertugas di premis itu juga ditangkap dalam serbuan itu.

Sementara itu, serbuan kedua berlaku di Taman Desa Jaya, Masai, sekitar jam 9.30 pagi Jumaat di mana 17 individu, termasuk tiga pekerja dan penjaga pusat hiburan, diperiksa.

“Ketiga-tiga pekerja, yang semuanya warga asing, ditangkap kerana tidak memiliki dokumen perjalanan dan bekerja tanpa izin.

“Sementara itu, 13 pelanggan dan orang yang menjaga pusat itu menerima notis kompaun,” katanya.

Beliau berkata, serbuan ketiga dilakukan di kawasan komersial di Johor Bahru di mana 16 individu diperiksa dan dikeluarkan notis kompaun.

“Dua pelanggan juga ditangkap kerana tidak dapat memberikan dokumen pengenalan diri semasa serbuan,” katanya.

Kes disiasat mengikut Seksyen 6(2) Enakmen Hiburan Johor, Seksyen 269 Kanun Keseksaan, Seksyen 55B dan 6(1)(c) Akta Imigresen dan Seksyen 25 (n) Peraturan Pendaftaran Negara.


Perbicaraan kes rasuah Netanyahu disambung

BAITULMAQDIS, 27 Jamadilakhir 1442H, Selasa – Perdana Menteri negara haram Israel, Benjamin Netanyahu hadir di Mahkamah Daerah Baitulmaqdis pada Isnin untuk sambungan perbicaraan tuduhan rasuah terhadapnya, lapor Agensi Anadolu.

Netanyahu hadir lebih kurang 20 minit sebelum meninggalkan mahkamah.

Sesi perbicaraan dimulakan dengan Hakim Rivka Feldman Friedman mengesahkan kehadiran defendan.

Netanyahu menjawab dengan mengesahkan kehadirannya, mematuhi prosedur mahkamah.

“Saya mengesahkan jawapan bertulis yang diserahkan atas nama saya,” kata Netanyahu kepada mahkamah sebelum meninggalkan kamar mahkamah.

Polis Israel mengawal ketat persekitaran mahkamah. Meskipun dikawal pasukan keselamatan, puluhan rakyat Israel berhimpun di jalan untuk mengadakan bantahan terhadap Netanyahu berhampiran bangunan mahkamah dan menuntut beliau meletak jawatan.

Netanyahu berdepan pertuduhan rasuah dan pecah amanah, Beliau berulang kali menafikan tuduhan tersebut.

Pada 14 Januari, Peguam Negara Israel Avichai Mandelblit mengemukakan dakwaan terhadap Netanyahu. Sesi perbicaraan pertamanya diadakan pada Mei 2020, kemudian disusuli dengan sesi lain pada Julai 2020, sebelum perbicaraan ditangguhkan kerana sekatan pergerakan COVID-19.

Netanyahu sedang membuat persediaan mencalonkan diri dalam pilihan raya umum Israel pada 23 Mac, pusingan keempat pilihan raya negara itu dalam tempoh dua tahun.

Netanyahu, yang memimpin parti bersayap kanan Likud, adalah Perdana Menteri Israel paling lama berkhidmat dengan lebih 14 tahun memegang jawatan. – Bernama


Penyatuan parti politik Melayu penting elak pertembungan

BANGI, 20 Muharam 1444H, Khamis – Penyatuan parti-parti politik Melayu Islam perlu bagi mengelakkan pertembungan seperti yang berlaku dalam Pilihan Raya Umum ke-14 (PRU14).

Ketua Penerangan PAS, Khairil Nizam Khirudin berkata, kemenangan Pakatan Harapan (PH) – ketika itu – jelas menjadi mimpi ngeri buat rakyat dan negara.

“Pemerintahan PH selama 22 bulan telah membawa banyak masalah bukan sahaja kepada kepentingan rakyat bahkan juga kepada kedaulatan negara dan kepentingan umat Islam serta Bumiputera seperti yang termaktub dalam Perlembagaan Persekutuan,” katanya dalam kenyataan, hari ini.

Justeru, beliau berkata, PAS akan terus berusaha menjayakan penyatuan ummah dan memberi fokus bagi memastikan agenda satu lawan satu dalam Pilihan Raya Umum ke-15 (PRU15) dicapai.

“Prinsip PAS dalam politik adalah jelas dan PAS akan berusaha menyatukan parti-parti politik Melayu sebelum PRU15 melalui apa jua kaedah dan cara selagi tidak bercanggah dengan syariat dan dasar parti.

“Penyatuan ummah ini akan dilakukan dengan berasaskan kepada tiga prinsip utama yang telah digariskan oleh Presiden PAS, YB Tan Sri Dato’ Seri Tuan Guru Haji Abdul Hadi Awang dalam ucapan dasar beliau iaitu adil kepada semua, satu Keluarga Malaysia dan Islam memimpin.

“Seiring dengan slogan ‘Islam Menyatukan Ummah’, PAS menyeru kepada semua pihak untuk mendukung agenda penyatuan ummah ini dan bersama membina semula negara Malaysia yang sejahtera,” katanya.


Harga petrol, diesel turun 3 sen dan 6 sen

BANGI, 20 Rabiulawal 1442H, Jumaat – Harga runcit RON95, RON97 dan diesel masing-masing turun 3 sen serta 6 sen seliter, bagi tempoh 7 November hingga 13 November 2020.

Kementerian Perdagangan Dalam Negeri dan Hal Ehwal Pengguna (KPDNHEP) memaklumkan harga terbaharu bagi RON95 adalah RM1.61 seliter berbanding RM1.64 seliter sebelumnya.

Sementara, bagi produk RON97 adalah RM1.91 seliter, berbanding RM1.94 minggu lalu.

Menurut harga baharu bagi produk diesel pula adalah RM1.68 seliter.

Harga berkenaan berdasarkan penetapan harga runcit produk petroleum secara mingguan menggunakan formula Mekanisme Harga Automatik.


Kecewa! KPD Sungai Buloh terlalu cepat nafi wujud premis judi

BANGI, 20 Zulhijjah 1441H, Isnin – Ahli Parlimen Kuala Terengganu, Ahmad Amzad Hashim meluahkan rasa kecewa terhadap respon awal Ketua Polis Daerah Sungai Buloh, Superintendan Shafa’aton Abu Bakar dalam isu pembongkaran premis perjudian dan penjualan rokok seludup yang ditularkan di media sosial, baru-baru ini.

Ahmad Amzad berkata, Shafa’aton terlalu cepat membuat kesimpulan penafian terhadap dakwaan Pengasas Hot Burger Malaysia, Mohd Asri Hamid, dengan menganggap ia hanya tohmahan.

“Saya amat kecewa dengan respon awal Ketua Polis Daerah yang berkenaan yang terlalu cepat membuat kesimpulan penafian.

“Yang memberi maklumat, membantu harus dihargai dan dilindungi. Bukan sebaliknya. Kita ada akta yang sepatutnya melindungi pemberi maklumat – Akta Perlindungan Pemberi Maklumat 2010 (Akta 711)

“Bukan percuma dan mudah untuk beliau (Mohd Asri) tanpa jemu turun naik Bukit Aman dan pelbagai pejabat penguatkuasaan yang lain,” katanya dalam satu kenyataan, hari ini.

Ahmad Amzad berkata, slogan ‘Polis dan Masyarakat Berpisah Tiada’ perlu menatijahkan kerjasama erat, menghargai masyarakat yang tampil membantu polis menjaga keselamatan dan ketenteraman negara.

Malah, pengasas gerai burger yang tular itu adalah contoh warganegara yang diinginkan kerana berani tampil dan berinisiatif untuk mencegah kemungkaran, tegas Ahmad Amzad.

“Beliau nyata bertepatan dengan hadis Rasulullah SAW. Daripada abu Sa’id al Khudri RA berkata, aku mendengar Nabi SAW bersabda:

“Maksudnya, Barangsiapa di antara kamu yang melihat kemungkaran, hendaklah dia mengubahnya dengan tangannya. Apabila dia tidak mampu, maka dengan lisannya. Dan apabila dia tidak mampu lagi, maka dengan hatinya. Sesungguhnya itu adalah selemah-lemah iman,” katanya memetik Riwayat Muslim (78).

Pada masa sama, beliau turut mengambil kesempatan mengucapkan tahniah kepada Ketua Polis Negara, Tan Sri Abdul Hamid Bador yang mempamerkan pendirian yang positif dengan memberikan jaminan isu berkenaan akan disiasat dan mengucapkan penghargaan kepada pemberi maklumat.

Semalam, Abdul Hamid memberi jaminan bahawa Polis Diraja Malaysia (PDRM) akan mengambil tindakan segera bagi membanteras kegiatan perjudian dalam talian, penjualan rokok seludup dan aktiviti perniagaan warga asing di Sungai Buloh.

Beliau dilaporkan berkata, tindakan tegas pasti diambil terhadap mereka yang bersekongkol dalam aktiviti jenayah itu.

Hari ini, Mohd Asri atau juga dikenali dengan nama Asri Janggut dilaporkan  bertemu dengan Abdul Hamid di Bukit Aman.

Difahamkan pertemuan antara Mohd Asri dan Abdul Hamid itu berlangsung kira-kira jam 3 petang tadi.

Pertemuan itu turut dimuat naik di laman Facebook Abdul Hamid Bador sebentar tadi.

Selain Abdul Hamid, Asri juga dikatakan mengadakan pertemuan dengan Menteri Dalam Negeri, Datuk Seri Hamzah Zainuddin dan Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri di bangunan Parlimen.


Kerajaan bentang peruntukan terbesar RM322.5 bilion

KUALA LUMPUR, 20 Rabiulawal 1442H, Jumaat – Belanjawan 2021 yang dibentangkan hari ini menyediakan peruntukan mencecah RM322.5 bilion, jumlah terbesar dalam sejarah negara, yang sememangnya amat diperlukan bagi melindungi rakyat dan menyokong petugas barisan hadapan ke arah memperkukuh pemulihan negara berikutan penularan pandemik kesihatan yang hampir melumpuhkan ekonomi global.

Lebih banyak bantuan berkaitan penjagaan kesihatan, insentif dan peruntukan untuk peralatan yang menjadi teras Belanjawan 2021 di bawah pimpinan kerajaan Perikatan Nasional yang bertemakan “Teguh Kita, Menang Bersama”.

Perniagaan — tidak kira kecil, sederhana mahupun besar turut tidak ketinggalan. Potensi ekonomi gig dan keperluan untuk menyediakan platform bersesuaian dari segi pendidikan, pembiayaan dan jaringan keselamatan turut dipertimbangkan.

Belanjawan itu turut memberikan pelepasan cukai untuk individu untuk meningkatkan kuasa membeli, memperkasakan keusahawanan wanita, orang kurang upaya, golongan rentan dan komuniti orang Asli menjadikan belanjawan yang dibentangkan oleh Menteri Kewangan Tengku Datuk Seri Zafrul Abdul Aziz hari ini, satu belanjawan yang inklusif untuk semua.

“Kerajaan telah meletakkan keutamaan melindungi rakyat melebihi segala perkara lain,” kata beliau ketika membentangkannya di Parlimen ketika negara sedang berhadapan dengan gelombang ketiga pandemik COVID-19 dengan kes mencecah 1,000 sehari.

Tahun lepas, Belanjawan 2020 menyaksikan peruntukan berjumlah RM314.7 bilion, jumlah yang telah disemak semula daripada anggaran peruntukan awal RM297 bilion, yang diperoleh daripada suntikan rangsangan fiskal.

Belanjawan 2021 dipandu oleh lima strategi iaitu pandemik COVID-19 dan kesihatan awam, memelihara kebajikan golongan rentan, memperkasa peranan syarikat berkaitan kerajaan (GLC) dan masyarakat sivil, menjamin kelestarian sumber dan perkhidmatan awam.

Daripada jumlah peruntukan dalam Belanjawan 2021 itu, RM236.5 bilion (73.3 peratus) akan disalurkan kepada perbelanjaan operasi, RM69 billion atau 21.4 peratus kepada perbelanjaan pembangunan dan RM17 billion (5.3 peratus) kepada Kumpulan Wang COVID-19.

Menurut Tengku Zafrul, kementerian pendidikan akan terus menerima jumlah terbesar bernilai RM50.4 bilion atau 15.6 peratus daripada jumlah peruntukan.

Beliau turut mengumumkan sejumlah RM17 billion untuk Kumpulan Wang COVID-19 dengan tambahan peruntukan khas RM1 bilion bagi menangani gelombang ketiga pandemik itu.

Bagi menghargai sumbangan wanita kepada negara serta memperkasakan keusahawanan wanita, Tengku Zafrul berkata sejumlah RM95 juta pembiayaan kredit mikro khas akan diperuntukkan menerusi Tabung Ekonomi Kumpulan Usaha Niaga (TEKUN), Majlis Amanah Rakyat (MARA) dan Agrobank.

Sementara itu, menteri kewangan itu berkata kira-kira 1.4 juta pembayar cukai dijangka mendapat manfaat daripada inisiatif pengurangan cukai pendapatan yang bertujuan meringankan beban kewangan rakyat semasa tempoh krisis COVID-19.

“Kerajaan bersetuju kadar cukai pendapatan untuk individu pemastautin diturunkan sebanyak satu mata peratusan bagi banjaran pendapatan bercukai RM50,001 hingga RM70,000 yang dijangka memanfaatkan 1.4 juta pembayar cukai,” tambah beliau.

Bagi melonjak dan memperkasa usahawan Bumiputera, sejumlah RM4.6 bilion disediakan untuk empat tujuan termasuklah RM510 juta bagi tujuan pembiayaan kepada Perusahaan Kecil dan Sederhana (PKS) dan PKS mikro Bumiputera melalui TEKUN dan PUNB.

Dalam pada itu, Tengku Zafrul berkata setiap cabaran yang dihadapi, mampu menghasilkan peluang.

Contohnya, dalam konteks COVID-19, walaupun perniagaan terkesan, namun ada sektor industri yang masih tumbuh pesat seperti peralatan perubatan, e-dagang dan penghantaran serta teknologi pendidikan, katanya.

Menurut Tengku Zafrul, bagi pelaburan dalam sektor utama pula, sebanyak RM1 bilion telah disediakan sebagai pakej galakan pelaburan berteknologi dan nilai tambah tinggi.

“Dana ini antaranya bertujuan menyokong pelaburan penyelidikan dan pembangunan (R&D) dalam bidang aeroangkasa serta kluster elektronik di kawasan perindustrian Batu Kawan, Pulau Pinang dan Kulim, Kedah,” jelas beliau.

Beliau berkata Skim Pembangunan Nasional bernilai RM1.4 bilion oleh Bank Pembangunan Malaysia akan diperkenalkan bagi menyokong pelaksanaan pembangunan rantaian bekalan domestik dan meningkatkan penghasilan produk tempatan seperti peralatan perubatan.

Selain itu, di bawah Skim Pembangunan Maritim dan Logistik, Skim Pembiayaan Pembangunan Mampan, Skim Infrstruktur Pelancongan dan Dana Pengangkutan Awam akan dilanjutkan sehingga 31 Disember 2023 dengan ketersediaan dana sebanyak RM3.7 bilion.

Beliau berkata daripada keseluruhan dana skim-skim berkenaan, sebanyak RM2 bilion akan diperkenalkan melalui pinjaman daripada institusi perbankan di bawah Bank Negara Malaysia, bertujuan membantu perusahaan kecil dan sederhana yang terkesan akibat pandemik COVID-19.

Mengulas mengenai jaminan pinjaman itu, Tengku Zafrul berkata setakat ini, sebanyak RM25 bilion jaminan telah diberikan di bawah Syarikat Jaminan Perniagaan sambil menambah kerajaan akan meningkatkan jaminan itu sehingga RM10 bilion lagi, dengan RM2 bilion diperuntukkan khusus kepada usahawan Bumiputera.

“Manakala untuk syarikat korporat yang terlibat dalam industri berkemahiran tinggi seperti minyak dan gas, dan aeroangkasa, jaminan bernilai RM3 bilion dikhususkan di bawah Skim Jaminan Prihatin Danajamin.

“Skim ini akan dilanjutkan sehingga 2021 dengan terma dan syarat yang ditambah baik”, jelas beliau.

Sementara itu, ketika mengakhiri pembentangan, Tengku Zafrul turut berkongsi harapan dalam mengharungi cabaran yang dihadapi masa kini.

“Hakikatnya, ini bukanlah kali pertama dunia dilanda wabak. Manusia sudah berulang kali jatuh dan bangkit semula membina tamadun. COVID-19 sememangnya musibah yang membuat dunia akur bermuhasabah, mencari penyelesaian dan saling meneladani.

“Maka sebab itu bagi kerajaan, nurani rakyat mesti didakap erat. Saya punya sebuah kepercayaan. Betapa bangsa Malaysia ialah bangsa yang berani, bangsa yang kuat, yang bila sepakat kita mampu melakukan yang luar biasa. Atas hakikat itulah, Belanjawan 2021 ini mengangkat tema “Teguh Kita, Menang Bersama”.

“Kita boleh berbalah dan berbeza pandangan atas perkara cabang, namun bermuafakatlah kita atas perkara dasar.

“Jika sebelum ini kita pernah bersama sebulat suara bersetuju dengan penubuhan Kumpulan Wang COVID-19, adalah harapan ramai di dalam Dewan yang mulia ini, mahupun rakyat di luar sana – Belanjawan ini dijulang menjadi kanun saksi perpaduan kita demi rakyat,” katanya. – Bernama


Apa guna ‘total lockdown’ tapi kluster tempat kerja ‘hari-hari bertambah’

BANGI, 29 Syawal 1442H, Khamis – Penutupan penuh sektor sosial dan ekonomi ataupun ‘total lockdown’ fasa pertama di seluruh negara yang akan berakhir 14 Jun ini dilihat tidak mampu memuaskan hati rakyat.

Ini kerana kluster melibatkan tempat kerja masih terus berlaku walaupun kerajaan hanya membenarkan sektor ekonomi dan perkhidmatan perlu (essential economic and service sector) yang disenaraikan oleh Majlis Keselamatan Negara (MKN) untuk beroperasi.

Berikutan itu, rata-rata netizen mempersoalkan manfaat PKP dilaksanakan selain menyifatkan ia sebagai sia-sia kerana sektor yang mencetuskan banyak kluster dibenarkan beroperasi.

“Baik tak payah PKP. Yang tak cetus banyak kluster di suruh duduk rumah. Yang mencetus banyak kluster disuruh beroperasi.

“Bukannya suruh tutup lama-lama. Paling tidak dua minggu saja. Faham ekonomi penting, tapi kalau tidak ada kesihatan, mana datangnya ekonomi, siapa yang nak buat kerja,” soal Yop Man.

Warganet dikenali Nassa Aryu pula menganggap tempoh 14 hari ini sia-sia sekiranya PKP tidak dilaksanakan secara serius.

“Nampaknya 14 hari lagi yang sia-sia kalau kerajaan masih lagi buat PKP main-main.

“Kluster tempat kerja yang banyak tapi banyak tempt kerja yang dibenar beroperasi,” katanya.

Berlainan pula dengan Mohd Yusof yang menyarankan pihak kerajaan dan Kementerian Perdagangan Antarabangsa dan Industri (MITI) memikirkan satu cara bagi mengelakkan kebocoran di sana sini akibat dari jangkitan di tempat kerja.

Cadangan itu katanya, jika mahu sektor perkilangan beroperasi ketika tempoh ‘lockdown’ ini.

Sebagai contoh, mewajibkan setiap individu yang bekerja sepanjang tempoh ‘lockdown’ menjalani saringan COVID-19 terlebih dahulu sebelum dibenar untuk bekerja.

“Dengan cara ini sekurang-kurangnya dapat mengelakkan mereka yang mungkin sudah positif COVID-19 tapi masih belum dapat dikesan, boleh menjangkiti rakan di tempat kerja.

“Atau diberi keutamaan untuk menerima vaksin (bagi yang sudah mendaftar) terlebih dahulu sebelum dibenar untuk bekerja.

“Mungkin dengan cara ini juga dapat mengelakkan jangkitan, dan sekiranya dijangkiti juga setidak-tidaknya kita dapat mengurangkan kesan sampingan yang serius disebabkan COVID-19,” katanya.

Hari ini 22 kluster baharu dilaporkan melibatkan 18 kluster tempat kerja, 3 komuniti dan 1 kluster keagamaan.


Kanak-kanak terima dos pertama vaksin di Sabah masih rendah

KOTA KINABALU, 13 Rejab 1443H, Selasa – Sebanyak 9,686 atau 2.35 peratus daripada 411,400 kanak-kanak berumur lima hingga 11 tahun di Sabah telah menerima suntikan dos pertama vaksin COVID-19 menerusi Program Imunisasi COVID-19 Kebangsaan Kanak-kanak (PICKids), setakat ini.

Menteri Kerajaan Tempatan dan Perumahan Sabah Datuk Masidi Manjun berkata angka itu sangat rendah mengambil kira risiko jangkitan yang tinggi serta jumlah kanak-kanak di bawah umur 11 tahun dijangkiti wabak berkenaan setiap hari.

Justeru, Masidi yang juga jurucakap COVID-19 Sabah menyarankan ibu bapa di negeri itu mengambil inisiatif memastikan anak-anak berumur lima hingga 11 tahun diberi vaksin demi melindungi mereka daripada jangkitan COVID-19.

“Hari ini, 272 pesakit baharu terdiri daripada kanak-kanak berumur lima hingga 11 tahun yang sepatutnya sudah layak menerima vaksin,” katanya dalam kenyataan.

Sementara itu, Masidi berkata sebanyak 4,035 kes baharu direkodkan hari ini, menjadikan jumlah kumulatif wabak itu di Sabah meningkat kepada 278,295 kes, dengan lima kes kematian dilaporkan masing-masing satu di Sandakan, Beaufort, Kuala Penyu, Lahad Datu dan Kota Kinabalu.

“Kes jangkitan sporadik merekodkan peratusan paling tinggi iaitu 61.07 peratus daripada keseluruhan jumlah kes baharu hari ini,” katanya, sambil menambah masih terdapat kebarangkalian tinggi berlakunya aktiviti ketidakpatuhan prosedur operasi standard (SOP) meskipun pelbagai gesaan dan saranan dilakukan kerajaan.

Dalam pada itu, beliau berkata 893 pesakit COVID-19 sembuh dan dibenarkan keluar hospital serta Pusat Kuarantin dan Rawatan Berisiko Rendah hari ini, menjadikan jumlah kumulatif 245,615 orang; manakala 2,885 pesakit sedang menerima rawatan. – Bernama


Fasa peralihan monsun sebabkan ribut petir, hujan lebat di banyak kawasan

KUALA LUMPUR, 20 Syaaban 1442H, Jumaat – Ribut petir dengan hujan lebat berserta angin kencang dijangka melanda kebanyakan kawasan di negeri-negeri pantai barat dan pedalaman Semenanjung, barat Sabah serta barat dan tengah Sarawak susulan fasa peralihan monsun sejak 16 Mac lepas.

Menurut Jabatan Meteorologi Malaysia (MetMalaysia), berdasarkan laporan tinjauan cuaca bagi tempoh April hingga September 2021 yang dikeluarkan Pusat Iklim Nasional, fasa peralihan dari Monsun Timur Laut dijangka berterusan hingga pertengahan Mei.

“Semasa fasa peralihan monsun, rantau negara akan menerima tiupan angin lemah dari pelbagai arah yang amat sesuai untuk kejadian ribut petir yang lazimnya membawa hujan lebat berserta angin kencang pada waktu petang dan awal malam dalam jangka masa singkat.

“Keadaan cuaca itu berpotensi menyebabkan banjir kilat serta kerosakan pada struktur tidak kukuh,” demikian menurut kenyataan MetMalaysia yang memetik laporan tinjauan cuaca berkenaan.

Laporan tinjauan sama juga memaklumkan, keadaan cuaca negara dijangka dipengaruhi fasa Monsun Barat Daya bermula pertengahan Mei hingga September yang bakal menyaksikan ribut petir dan hujan lebat berkurangan selain kebanyakan negeri mengalami lebih banyak bilangan hari tanpa hujan.

“Namun dalam tempoh Monsun Barat Daya, boleh berlaku hujan pada sebelah pagi terutama di sebelah pantai barat Semenanjung,” menurut kenyataan itu.

MetMalaysia akan sentiasa mengemas kini tinjauan cuaca sekiranya berlaku sebarang perubahan ketara dan tinjauan itu boleh diakses menerusi laman sesawang www.met.gov.my/iklim/ramalanbermusim/tinjauancuacajangkapanjang. – Bernama


‘Tak perlu campur isu pelantikan ketua pembangkang’

BANGI, 10 Jamadilawal 1444H, Isnin – Perikatan Nasional (PN) membidas cadangan melantik Presiden PAS, Tan Sri Abdul Hadi Awang sebagai Ketua Pembangkang di Parlimen.

Ketua Pemuda PN, Ahmad Fadhli Shaari yang juga Ahli Parlimen Pasir Mas berkata, pihak lain tidak perlu mencampuri urusan pelantikan tersebut, sebaliknya menyerahkan sahaja kepada parti untuk memutuskan sendiri perkara berkenaan.

“Cantik cadangan ini, tetapi serahkan sahaja kepada pihak pihak kami untuk memutuskannya.

“Di sebelah tuan, usahakan biar ada ketua pembangkang daripada parti tuan di DUN Terengganu dulu, atau sekurang-kurangnya tidak hilang deposit,” katanya dalam kenyataan, hari ini.

Beliau berkata demikian sebagai merujuk kepada saranan Pemuda Amanah Terengganu, Zamir Ghazali yang mencadangkan supaya Presiden PAS, Tan Sri Abdul Hadi Awang dilantik sebagai Ketua Pembangkang bertaraf menteri.

Zamir dalam kenyataan sebelum ini berkata, pelantikan Ahli Parlimen Marang itu wajar memandangkan PAS mempunyai kerusi Parlimen paling banyak pada Pilihan Raya Umum Ke-15 (PRU15) lalu.

Kenyataan berkenaan dibuat Fadhli berikutan semua calon Pakatan Harapan (PH) yang bertanding di Terengganu hilang deposit termasuk pengerusinya Raja Kamarul Bahrin daripada Amanah di Parlimen Kuala Terengganu.

Sementara itu, Naib Ketua Srikandi Parti Pribumi Bersatu Malaysia (Bersatu), Datuk Mas Ermieyati Samsudin berkata, keputusan pemilihan Ketua Pembangkang di Dewan Rakyat masih belum diputuskan.

Bagaimanapun, beliau yang juga bekas Timbalan Menteri di Jabatan Perdana Menteri (Undang-undang dan Parlimen) menjangkakan jawatan itu akan disandang oleh Pengerusi PN, Tan Sri Muhyiddin Yassin.

Pada PRU15, PN menyapu bersih semua lapan kerusi Parlimen yang ditandingi di negeri itu.

Komposisi DUN di Terengganu pula menyaksikan PAS menguasai 22 daripada 32 kerusi manakala bakinya disandang Barisan Nasional.

Bagaimanapun, tiada calon PH terutama Amanah menang sejak PRU14 di Terengganu.


Zahid sahkan hantar nama Rauf sebagai KM Melaka baharu

KUALA LUMPUR, 8 Ramadan 1444H, Khamis – UMNO sudah menghantar nama Pengerusi Badan Perhubungan UMNO Melaka, Datuk Seri Ab Rauf Yusoh, sebagai Ketua Menteri Melaka yang baharu.

Presiden UMNO, Datuk Seri Dr Ahmad Zahid Hamidi mengesahkan perkara itu, hari ini.

Katanya, UMNO juga sudah mengutuskan warkah kepada Yang Dipertua Negeri Melaka, Tun Mohd Ali Rustam, untuk menerima peletakan jawatan Datuk Seri Sulaiman Md Ali sebagai Ketua Menteri.

“Saya sudah mengutuskan warkah kepada TYT Melaka untuk menerima peletakan jawatan Ketua Menteri (Sulaiman) dan dengan ini parti mencadangkan melalui warkah itu Datuk Seri Rauf sebagai Ketua Menteri yang baharu,” katanya seperti dilapor media tempatan.

Ketika ditanya sama ada Sulaiman ada memaklumkan sebab peletakan jawatan, Ahmad Zahid berkata, ia disebabkan masalah kesihatan.

Terdahulu, Sulaiman dilaporkan masih enggan membuka mulut berhubung peletakan jawatan beliau sebagai Ketua Menteri.

Difahamkan, ketika beliau meninggalkan Kompleks Seri Negeri Ayer Keroh pada jam 11 pagi tadi, beliau hanya tersenyum dan menunjukkan isyarat memohon maaf kepada pengamal media yang menunggu beliau seawal jam 8 pagi.


Polis siasat laporan wanita diganggu secara seksual oleh ADUN Johor

JOHOR BAHRU, 14 Jamadilakhir 1443H, Isnin – Polis menerima laporan daripada seorang wanita yang mendakwa diganggu secara seksual oleh seorang Ahli Dewan Undangan Negeri (ADUN) Johor.

Ketua Polis Daerah Kota Tinggi Superintenden Hussin Zamora berkata pihaknya menerima laporan berhubung dakwaan salah laku ADUN terbabit terhadap wanita berumur 26 tahun itu di Balai Polis Kota Tinggi pada kira-kira 11.30 pagi tadi.

“Ya, ada terima. Kes berkenaan sedang disiasat,” katanya ketika dihubungi Bernama hari ini.

Beliau bagaimanapun enggan mengulas lanjut kerana belum meneliti laporan itu.

Laporan polis mengenai gangguan seksual itu tular di media sosial.

Mangsa, yang dipercayai ahli sebuah parti politik di Johor, mendakwa telah beberapa kali diganggu secara seksual oleh ADUN terbabit.   – Bernama


Malang! Dulu PH tak bertindak bila ditegur isu Sugarbook

BANGI, 3 Rejab 1442H, Isnin – Sekiranya kerajaan Pakatan Harapan (PH) memandang serius aduan dari pertubuhan bukan kerajaan (NGO) berkenaan aplikasi Sugarbook sebelum ini, berkemungkinan besar masalah tersebut sudah dapat diatasi.

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris menyifatkan, gejala yang didakwa semakin serius itu merupakan suatu perkara malang menimpa negara dan rakyat.

Katanya, lebih mendukacitakan apabila wujud dakwaan ramai anak gadis dari universiti awam dan swasta mendaftar untuk menjadi ‘sugar baby’.

“Mengimbas kembali ketika pertama kali munculnya poster iklan di dua billboard (Sugarbook), terdapat beberapa individu dan juga pertubuhan Islam yang tampil memberi komen dan membidas perkara ini.

“Pada masa itu Menteri Pembangunan Wanita, Keluarga dan Masyarakat adalah Datuk Seri Dr Wan Azizah dan Menteri Pendidikan pula, Dr. Maszlee Malik.

“Malangnya, walaupun telah ditegur namun tiada sebarang tindakan dan reaksi positif dibuat oleh kerajaan PH pada masa itu,” katanya menerusi satu kenyataan.

Sehubungan itu, Rashidi berharap, kerajaan yang diberi mandat ketika ini iaitu Perikatan Nasional (PN) dapat bertindak bagi memperbetulkan keadaan.

“Diharap selepas tersiarnya bantahan ini dan mengambil serius penularan maksiat pelacuran di kalangan pelajar universiti, pihak berwajib harus segera mengambil tindakan.

“Jangan asyik sibuk menjaga kerusi dan memandang isu ini remeh sedangkan ia menimbulkan kerisauan di kalangan ibu bapa yang menghantar anak-anak mereka ke universiti dengan harapan yang besar,” katanya lagi.

Baru-baru ini media melaporkan, Malaysia diletakkan berada pada kedudukan ketiga tertinggi di Asia selepas India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook, yang menyediakan platform untuk mencari perempuan simpanan atau lebih dikenali sebagai ‘sugar baby’.

Polis Diraja Malaysia (PDRM) mengesahkan menerima laporan dari sebuah institusi pengajian tinggi awam (IPTA), berhubung mahasiswa di Lembah Klang didakwa menggunakan aplikasi tidak bermoral untuk mencari ‘sugar daddy’.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, kertas siasatan telah dibuka berkenaan kes itu.

Kes disiasat mengikut Seksyen 505 (b) Kanun Keseksaan, Seksyen 233 Akta Komunikasi dan Multimedia 1998 dan Seksyen 372 Kanun Keseksaan.

Susulan itu, Suruhanjaya Komunikasi dan Multimedia Malaysia (MCMC) juga telah menjalankan siasatan berhubung dakwaan bahawa ramai wanita Malaysia terutama penuntut universiti menawarkan diri sebagai ‘sugar baby’.


Di bawah runtuhan Kota Melaka rupanya ada masjid

CONTOHILAH keberanian kerajaan Turki di bawah pimpinan Recep Tayyip Erdogan, mempertahankan sejarah Hagia Sophia. Erdogan berpegang kepada kebenaran, berdepan dengan kutukan dunia. Akhirnya, berjaya.

Hagia Sophia tidak menghadapi begitu banyak masalah meskipun sudah beberapa kali berubah fungsi bangunannya. Hagia Sophia sendiri berubah-ubah fungsinya daripada masjid ke gereja dan kemudian muzium dan kembali semula kepada masjid pada tahun 2018.

Kebenaran melawan kebatilan. Kebenaran tetap menang

Jangan mengulangi sejarah Masjid Babri. Kini hanya tinggal kenangan, masjid bertukar menjadi kuil. Masih adakah harapan menjadi masjid kembali?

Sejarah Melaka berpaksikan kepada sejarah Kesultanan Melayu Islam Melaka. Kembalikan segera sejarah Melayu Islamnya sebelum tenggelam dengan identiti Kristian penjajah buat selama-lamanya.

Patutlah Portugis sembunyikan semua fakta ini bagi menunjukkan kebongkakkan penjajahan mereka. Sama juga strategi mereka menyembunyikan pelayar pertama mengelilingi dunia iaitu anak Melayu bernama Panglima Awang, bukannya Ferdinand Magellen yang mati terbunuh di Filipina.

Sangat teruja menonton Jejak Rasul dan catatan laman muka buka Luqman NulHakim (5 Mei 2021), bertajuk “Afamosa hasil runtuhan batu istana dan masjid”? Antara faktanya yang turut dibuktikan adalah,

Pertama, menurut, Munsyi Abdullah (1849), tembok kota Melaka yang dibina daripada batu telah dihancurkan British sekitar tahun 1820an. Ia dihancurkan kerana British risau kekebalan tembok itu jika dikuasai musuh kelak.

Kedua, sebahagian pakar sejarah memberikan pandangan bahawa kewujudan tembok kota Melaka sebenarnya dibina pada zaman kesultanan Melaka lagi. Pihak Portugis hanya membina gerbang yang baharu dan gereja di atas bukit.

Ketiga, bukti menunjukkan, terdapat kesan-kesan takik pada jata yang berada di depan dan belakang gerbang mempunyai ukiran seakan-akan keris yang disilang tarakol (sejenis pistol Melayu). Sangat mustahil sebuah kota yang ampuh dan kebal mampu disiapkan kurang setahun walaupun dikerah seluruh orang Melaka membinanya. Melaka ditakluk sekitar Ogos 1511 dan serangan balas dibuat sekitar awal 1513.

Keempat, mengikut cerita orang-orang tua Melaka, ketika Istana Melaka dibakar Portugis, api yang membakar istana mengambil masa satu minggu untuk menghanguskan istana dan cahaya apinya kelihatan sehingga ke seberang (Dumai).

Kelima, dalam catatan Alfonso, mereka memang menggunakan runtuhan batu-batu dari makam pembesar, raja, ulama dan istana sebagai bahan membina gerbang dan gereja.

Kata Lukman (2021) lagi, bukan pintu gerbang itu yang dipersoalkan tetapi bekas gereja St Paul itu yang patut dirobohkan kerana itulah kawasan sebenar istana dan Masjid Agung Melaka.

Keenam, lima orang Raja/Sultan pernah Syahid ketika peperangan merebut Kota Melaka iaitu
i. Tengku Raja Ahmad Shah Ibni Sultan Mahmud Shah. Putera Mahkota Kerajaan Melaka (1511) – (Melayu), ii. Raden Yunus menantu Sultan Ageng Raden Demak – Tengku Mahkota Kerajaan Demak (Jawa) berserta dua puteranya. – (1521), iii. Raja Haji Fisabilillah – Tengku Mahkota kerajaan Riau Lingga (Bugis) – 1784.

Ketujuh, ketika mendengar kota Melaka ditawan oleh Portugis, maka terpacul dari mulut Sultan Demak:

Kalau roboh kota Melaka,
Papan di Jawa kami dirikan,
Kalau sungguh bagai dikata,
Jiwa dan badan kami serahkan.

Kelapan, ketika Raja Haji ditemukan syahid, tangan kanan beliau masih memegang kitab Dalail Khairat (kitab selawat) dan ditangan kirinya badik pusaka milik keluarganya.

Kesembilan, bagi menghina kemangkatan Raja Haji, Belanda telah meletupkan 21 das tembakan meriam atas bukit St Paul sebagai tanda kemenangan. Abdullah Munsyi, menceritakan penghinaan terbesar adalah ke atas makam Raja Haji dibina kandang babi. Lalu orang Melayu telah menyelamatkan jenazah almarhum (masih utuh) dan dihantar ke kampung baginda.

Kesepuluh, sepanjang peperangan merebut kota Melaka, orang Minangkabau di bawah pimpinan Naning banyak menyerang dari bahagian daratan.

Kesebelas, Sunan Ampel (ketua wali songo) adalah ulama besar Nusantara yang mula-mula mengisytiharkan jihad untuk merampas semula kota Melaka.

Dek kerana kemimpinan kerajaan Melayu Islam Melaka ketika itu lemah dan mempunyai para pembesar dalam kalangan pembelot dan korup, Melaka telah dijajah selama hampir 450 terjajah. Pun begitu bangsa Melayu tidak duduk diam untuk menebus maruah mereka dan menegakkan kembali agama Allah. Terukir pantun berbunyi

Kalau nak jatuh, jatuhlah nangka,
Jangan ditimpa si batang pauh,
Jika kerana agama, bangsa dan negara,
Hamba sanggup berkecai tubuh.

Tunggu apa lagi, kembali sejarah kegemilangan kesultanan Melayu Islam Melaka. Baru-baru ini, kesedaran itu mula muncul, apabila ada cadangan supaya nama Bukit St Paul ditukar namanya kepana nama asal Bukit Melaka.

Malangnya, MCA, parti Cina inilah yang paling kuat menentang penukaran nama Bukit St Paul kembali kepada Bukit Melaka, sehingga tergendala sehingga kini. Ultra kiasu lain pun mengambil kesempatan apabila ada biawak hidup yang memulakan.

Jika kehidupan pemimpin dan ahli MCA seperti baba nyonya boleh juga terima akal hujahnya, tetapi MCA jauh lebih Cina daripada Cina. Kenapa kita masih terus membela dan membela biawak hidup ini?

Binalah kembali masjid yang telah dirobohkan oleh penjajah itu ditapak gereja itu sebagai bukti sejarah. Jangan biarkan penjajah terus megah dengan jajahannya.

Di sinilah kebijaksanaan penjajah Portugis dalam melenyapkan nama-nama Melayu Islam, seperti Panglima Awang, orang Melayu pertama mengelilingi dunia, bukannya Ferdinand Magellan atau mungkin Christopher Columbus.

Nama Panglima Awang dilenyapkan dan digantikan dengan nama Henry The Black dan Enrique of Malacca, merupakan seorang keturunan Melayu yang turut serta dalam misi pelayaran Ferdinand Magellan untuk mengelilingi dunia.

Panglima Awang telah dipenjarakan dan dibaptiskan oleh penjajah Portugis ketika itu kerana Portugis tidak mahu ada nama-nama Melayu Islam naik menandingi mereka.

Sememangnya orang Melayu ketika itu dahulu, begitu terkenal sebagai pelayar (kelasi) yang hebat. Panglima Awang bertugas sebagai jurubahasa dan pembantu kepada kapal Ferdinand Magellan.

Asal usul Panglima Awang (Enrique) diperdebatkan oleh ramai sejarawan. Ada yang menyatakan beliau dari Melaka, Sumatera, Maluku dan Cebu. Apa yang penting Panglima Awang adalah seorang berbangsa Melayu.

Ferdinand Magellan atau Fernao de Magalhael merupakan ahli pelayaran Portugis yang mengetuai angkatan lima buah kapal dengan, 270 kelasi, keluar dari Sepanyol pada tahun 1519.

Ketika menjejakkan kaki di kepulauan Filipina, dipendekkan cerita Magellan telah terbunuh. Dalam kata lain, Magellan gagal mengelilingi dunia. Misi pelayaran ini diteruskan oleh Panglima Awang.

Kejayaan Panglima Awang ini tidak diceritakan oleh musuh-musuh Islam, malah beliau dipenjarakan, dibaptiskan dan dikristiankan secara paksa. Akhirnya, nama Panglima Awang tenggelam.

Strategi ini juga yang digunakan oleh ultra kiasu. Mereka tidak mahu melihat nama-nama sejarah Melayu Islam ditonjolkan hari ini.

Namun, sejarah Bukit Melaka tetap sejarah Bukit Melaka. Kembalikan. Ultra kiasu tetap mahukan kekal nama Bukit St Paul. Siapa ultra kiasu ini yang terlalu raikan? Ikutlah jejak langkah Erdogen dalam melawan kebatilan. Inilah negarawan sebenar.

Sejarah Bukit Melaka telah terpahat sebelum ultra kiasu menjejak kaki ke bumi bertuah ini. Peliknya, kenapa terlalu mendengar kata mereka, sehingga tenggelam identiti bangsa dan agama.

Lihatlah bagaimana ultra kiasu memahatkan nama-nama yang tidak kena mengena dengan sejarah Tanah Melayu seperti Sun Yat Sen, Yap Ah Loy, Lim Lian Geok dan lain-lain lagi, termasuk komunis MPAJA yang dibina tugunya.

Tetapi bila tiba nama-nama yang jelas terbukti dalam sejarah, seperti Bukit Melaka, ultra kiasu begitu kuat menentang. Apa hak mereka berbuat demikian? Manusia apakah ini yang kita bela selama ini. Ibarat melepaskan anjing tersepit, digigit kembali setelah dilepaskan.

Prof Dr Mohd Ridhuan Tee Abdullah


Rakyat mahu Majlis Raja-Raja campur tangan isu kalimah Allah

Oleh Ainul Illia Meor Suzurudin

BANGI, 4 Syaaban 1442H, Khamis – Wanita Barisan Jemaah Islamiah Se-Malaysia (BERJASA) mengesyorkan supaya Majlis Raja-Raja segera campur tangan dalam isu penggunaan kalimah Allah di kalangan masyarakat bukan Islam.

Ketua Wanitanya, Azizah Che Awang berkata, Majlis Raja-Raja adalah suatu institusi berperlembagaan yang kuasanya ditetapkan dan dihadkan oleh Perlembagaan.

Pun begitu, tegasnya, rakyat mempunyai keyakinan bahawa ahli Majlis Raja-Raja sentiasa bersikap rasional dan berhemah tinggi, kerana meletakkan kepentingan negara melebihi kepentingan yang lain dan melaksanakan fungsi seperti apa yang sepatutnya dilakukan.

“Menjadi harapan rakyat kepada Majlis Raja-Raja untuk ‘menimbang teliti’ isu kalimah Allah dalam mempertahankan kedaulatan watan dan ketinggian agama Islam agar terus terpelihara dan dihormati.

“….selaras dengan Perlembagaan Persekutuan di mana Fasal (2)(C) Perkara 38 memperuntukkan: ‘…dan boleh menimbang teliti soal-soal mengenai dasar negara dan apa-apa perkara lain yang difikirkan patut.’,” katanya ketika dihubungi Ismaweb.net, hari ini.

Azizah menegaskan, jika isu ini tidak mampu diselesaikan dengan harmoni oleh pihak berautoriti, dibimbangi ia bakal mencetus ketegangan antara agama dan kaum di negara ini.

Ini kerana, perkataan Allah yang digunakan oleh umat Islam adalah merujuk kepada Allah yang Maha Esa.

Manakala, lafaz Allah yang telah digunakan oleh orang-orang Kristian merujuk kepada Tuhan Bapa iaitu salah satu oknum daripada akidah triniti (Yahweh, Yesus dan Elohim).

“Ini jelas menunjukkan penggunaan nama yang sama untuk merujuk dua identiti yang berbeza amatlah tidak munasabah.

“Menyebut Allah bukanlah suatu kesalahan ke atas yang bukan Islam. Yang menjadi kesalahan adalah apabila lafaz Allah dikaitkan dengan konsep triniti, ‘Allah adalah bapa Yesus’ atau ‘Allah mempunyai anak’.

“Inilah perkara yang dibantah dan dibimbangi oleh umat Islam apabila kalimah ini dibenarkan penggunaannya secara meluas oleh penganut Kristian Malaysia,” katanya.

Lebih membimbangkan, tegas Azizah, implikasinya kepada masyarakat yang tercicir daripada pendekatan dakwah Islam terutama di kawasan pedalaman yang tiada akses kepada dakwah Islam, selain mereka yang tinggal di bandar yang berfikiran liberal.

Justeru, beliau menyambut baik tindakan beberapa pihak atas segala usaha ke arah mencapai penyelesaian yang sepatutnya.

Beliau turut mengucapkan tahniah kepada gabungan NGO-NGO Islam dan tokoh-tokoh masyarakat yang telah mengemukakan enam resolusi kepada pihak berwajib.

“Begitu juga dengan tindakan Kementerian dalam Negeri (KDN) yang memfailkan rayuan terhadap keputusan Mahkamah Tinggi.

“Bahkan, kesepakatan Mufti Bersama Panel Kajian Akidah dan Penasihat Undang-undang JAKIM juga telah berjaya menghasilkan Resolusi yang akan disampaikan kepada Penyimpan Mohor Besar Raja-Raja untuk disembah maklum kepada Majlis Raja-Raja Malaysia,” katanya.

Terdahulu, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Difahamkan, keputusan kes berkenaan mengambil masa selama 13 tahun dua bulan, sejak difailkan pada 2008.